Diari Oficial de la Generalitat Valenciana


Sumari del DOGV 8304, del 28-05-2018 (2018/4554)

RESOLUCIÓ de 7 de maig, de la Sotsdirecció General de Relacions Laborals, per la qual es disposa el registre i publicació del text del Conveni col·lectiu de l'empresa Eulen, SA (divisió Serveis Auxiliars), províncies d'Alacant i València.
----------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8304

Data del DOGV
:   28-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/4554


Data del document
:   07-05-2018

Organisme emissor
:   Conselleria d'Economia Sostenible, Sectors Productius, Comerç i Treball

Tipus de document
:   Resolució

Descriptors 

:   * Conselleria d'Economia Sostenible, Sectors Productius, Comerç i Treball
    * conveni col·lectiu

RESOLUCIÓ de 7 de maig, de la Sotsdirecció General de Relacions Laborals, per la qual es disposa el registre i publicació del text del Conveni col·lectiu de l'empresa Eulen, SA (divisió Serveis Auxiliars), províncies d'Alacant i València. [2018/4554]  
Vist el text del Conveni col·lectiu de l'empresa Eulen, SA (divisió Serveis Auxiliars), províncies d'Alacant i València, signat per la comissió negociadora, estant integrada la mateixa, d'una part pels representants de l'empresa i d'una altra per la representació dels treballadors, i de conformitat amb el que es disposa en l'article 90, apartats 2 i 3 del Reial decret legislatiu 2/2015, de 23 d'octubre, pel qual s'aprova el text refós de la Llei de l'Estatut dels Treballadors, l'article 2 del Reial decret 713/2010, de 28 de maig, sobre registre i dipòsit de convenis i acords col·lectius de treball i els articles 3 i 4.3 de l'Ordre 37/2010, de 24 de setembre, per la qual es crea el Registre de la Comunitat Valenciana de Convenis i Acords Col·lectius de Treball, aquesta Sotsdirecció General de Relacions Laborals, d'acord amb l'establit en l'article 51.1 de l'Estatut d'Autonomia de la Comunitat Valenciana, i en el Decret 104/2017, de 21 de juliol, del Consell, pel qual s'aprova el Reglament orgànic i funcional de la Conselleria d'Economia Sostenible, Sectors Productius, Comerç i Treball, resol:  
  
  
Primer  
Ordenar la seua inscripció en el Registre de la Comunitat Valenciana de Convenis i Acords Col·lectius de Treball, amb notificació a la Comissió negociadora, i dipòsit del text del conveni.  
  
Segon  
Disposar la seua publicació en el Diari Oficial de la Generalitat Valenciana.  
  
València, 7 de maig de 2018.- El sotsdirector general de Relacions Laborals: Juan Ignacio Soler Tormo.  
  
  
  
Conveni col·lectiu empresa Eulen, SA   
(divisió Serveis Auxiliars),   
províncies d'Alacant i València  
  
CAPÍTOL I  
Objecte i àmbit  
  
Article 1. Parts que concerten el conveni, àmbit funcional i personal  
  
Són parts signatàries d'aquest conveni col·lectiu, de naturalesa estatutària, per part de l'empresa Eulen, SA, la representació legal d'aquesta (d'ara endavant, l'empresa) i, per l'altra part, els membres dels comités d'empresa de les províncies d'Alacant i València (divisió de Serveis Auxiliars), integrants de la mesa negociadora en representació dels treballadors i treballadores, segons consta de l'acta de constitució d'aquesta mesa de 21 de desembre de 2016.  
Els signants representen el 100 % de la representació de la part social.  
Atesa la naturalesa normativa i l'eficàcia general que deriva de l'esmentat títol III de l'Estatut dels Treballadors i per la representativitat d'ambdues parts signatàries, aquest conveni col·lectiu obliga tant Eulen, SA, com a tots els treballadors i treballadores d'aquesta empresa compresos dins dels seus àmbits funcional, personal i territorial durant el període de vigència.  
Les parts tenen i es reconeixen, recíprocament, la representativitat requerida en el títol III del text refós de la Llei de l'estatut dels treballadors i treballadores i, per tant, amb plena legitimitat per a subscriure aquest conveni col·lectiu de caràcter estatutari.  
Àmbit personal i funcional: aquest conveni col·lectiu és aplicable a les relacions laborals entre l'empresa Eulen, SA, i els treballadors i treballadores d'aquesta empresa, dedicats conjuntament a prestar serveis externs dins de les activitats que es contemplen o es puguen contemplar en l'objecte social de la divisió de Serveis Auxiliars, així com els propis estructurals de l'entitat.  
  
Article 2. Àmbit territorial  
Aquest conveni és aplicable a tots els serveis que gestione l'empresa Eulen, SA (divisió de Serveis Auxiliars), a les províncies de València i Alacant.  
  
Article 3. Àmbit temporal i denúncia  
Aquest conveni té vigor des de l'1 de gener de l'any 2016 fins al 31 de desembre de l'any 2018, tots dos inclusivament, i es prorrogarà, d'any en any, per reconducció tàcita si no hi ha una denúncia formulada per qualsevol de les parts que, si escau, s'ha de notificar a l'altra, per escrit, amb una antelació mínima de 30 dies naturals abans del venciment. En el cas que no hi haja denúncia i operara la pròrroga, restaran vigents tant les clàusules normatives com les obligacionals.  
  
  
Article 4. Principi d'igualtat  
Aquest conveni, la interpretació i l'aplicació d'aquest, es regeix pel principi d'igualtat i no discriminació per raons personals que consagren els articles 14 de la Constitució i 17.1 de l'Estatut dels Treballadors, i molt especialment pel principi d'igualtat efectiva de dones i homes que ha desplegat la Llei orgànica 3/2007, de 22 de març, les previsions de la qual es consideren com a referència interpretativa primordial d'aquest conveni col·lectiu.  
Totes les referències en el text del conveni a treballador o empleat, treballadors o empleats, operari o operaris, s'entendran efectuades indistintament a les persones, home o dona, que treballen a les empreses compreses dins de l'àmbit funcional expressat en l'article 3.  
  
  
Article 5. Unitat de conveni i vinculació a la totalitat  
Les condicions pactades formen un tot orgànic i indivisible i, a l'efecte de l'aplicació pràctica, són considerades globalment.  
En el cas que l'autoritat o òrgan competent, en l'exercici de les competències que li són pròpies, declarara la nul·litat d'alguna de les clàusules d'aquest conveni, les parts es comprometen a renegociar-les mantenint l'equilibri general del conveni.  
  
  
Article 6. Compensació i absorció  
Les condicions salarials que s'establisquen per damunt, a partir de l'entrada en vigor d'aquest conveni, seran compensables i absorbibles. La compensació i/o absorció operarà només entre conceptes salarials entre si, qualsevol que en siga la naturalesa o entre extrasalarials entre si, també qualsevol que en siga la naturalesa.  
Pel fet de ser condicions mínimes les d'aquest conveni col·lectiu, es respecten les superiors implantades amb anterioritat, examinades en conjunt i en còmput anual.  
  
Article 7. Comissió paritària  
1. Es constitueix una comissió paritària per a la interpretació i l'aplicació d'aquest conveni, que ha d'estar integrada per sis membres de la representació sindical i igual nombre per la representació de l'empresa. Tots els sindicats signataris han d'estar representats en la comissió paritària amb un representant com a mínim; els altres llocs s'han de cobrir en proporció de la representativitat de cada sindicat signatari.  
  
2. La comissió fixa com a seu de les reunions, indistintament, als locals de l'empresa que aquesta té a les delegacions d'Alacant i València, situades respectivament al carrer del Transport, número 13 (polígon industrial Babel), 03932 Alacant, i al carrer de l'Algepser, número 40-42, 46229 Paterna (València). Ambdues parts consensuaran en cada convocatòria de reunió el lloc de celebració.  
3. La comissió es reunirà, amb la convocatòria prèvia de qualsevol dels components, mitjançant una comunicació fefaent (carta certificada, burofax o un altre mitjà acreditatiu d'aquesta comunicació), amb set dies d'antelació, com a mínim, a la celebració de la reunió. A la comunicació ha d'acompanyar un escrit on es plantege de forma clara i precisa la qüestió objecte d'interpretació.  
4. Perquè les reunions siguen vàlides, amb una convocatòria prèvia, ha d'assistir, per part de l'empresa, un membre com a mínim, i el 50 % de la representació sindical anteriorment descrita.  
5. La comissió paritària ha de prendre els acords per majoria simple de vots de cadascuna de les representacions.  
6. Expressament s'acorda que tindrà caràcter vinculant el pronunciament de la comissió paritària quan les qüestions derivades de la interpretació o l'aplicació d'aquest conveni siguen sotmeses per ambdues parts, sempre que el pronunciament es produïsca per unanimitat dels membres assistents a la comissió paritària. Aquest pronunciament s'incorporarà en el text del conveni següent, en virtut de la redacció que s'acordre en el moment de la negociació d'aquest pronunciament.  
  
7. Són funcions de la comissió paritària les següents:  
a) Interpretació de la totalitat dels articles d'aquest conveni.  
b) Celebració de conciliació preceptiva en la interposició de conflictes col·lectius que supose la interpretació de les normes d'aquest conveni.  
c) Seguiment de l'aplicació dels pactes.  
d) Les funcions previstes en l'article 83.2 de l'Estatut dels Treballadors relatives al procediment d'inaplicació en l'empresa de les condicions de treball previstes en aquest conveni.  
8. Les parts poden utilitzar els serveis d'un assessor per cadascuna de les organitzacions assistents.  
  
CAPÍTOL II  
Organització del treball  
  
Article 8. Principis generals  
1. L'organització pràctica del treball, amb subjecció a aquest conveni col·lectiu i a la legislació vigent, és facultat exclusiva de la direcció de l'empresa, d'acord amb el que s'ha previst legalment i convencionalment.  
2. En desenvolupament d'allò que disposa el paràgraf anterior, la direcció de l'empresa, a títol enunciatiu, que no limitatiu, té les facultats següents:  
a) Adscriure els treballadors i treballadores a les tasques, torns i centres o llocs de treball necessaris en cada moment.  
b) La determinació i l'exigència d'una activitat i un rendiment a cada treballador o treballadora i/o lloc de treball.  
c) La fixació de normes i procediments de treball que garantisquen l'òptima realització i amb seguretat dels serveis propis de l'activitat. A tall d'exemple: relacions amb la clientela, uniformes, impresos que cal omplir, etcètera.  
d) L'exigència d'atenció, prudència i responsabilitat així com la netedat, el bon ús i vigilància d'eines, roba, estris i altres elements que componen l'equip personal i el necessari per al servei.  
  
e) La mobilitat i redistribució del personal de l'empresa, típiques de l'activitat, mitjançant l'establiment dels canvis de llocs de treball, desplaçaments i trasllat que exigisquen o convinguen a les necessitats de l'organització de la producció, d'acord amb les condicions pactades en aquest conveni, i respecte a la legislació vigent.  
  
f) L'assignació de llocs de treball, jornades i clients dins del grup professional, respecte a la legislació vigent.  
g) La realització de les modificacions en els mètodes de treball, i canvi de funcions.  
La representació legal dels treballadors ha de ser informada i consultada sobre les decisions de l'empresa que pogueren provocar canvis rellevants pel que fa a l'organització del treball.  
h) L'assignació del mitjà de transport en els termes de l'article 14.  
  
i) L'assignació d'equips de protecció individuals o col·lectius.  
j) La fixació d'una fórmula de càlcul de la retribució de forma clara i senzilla, de manera que els treballadors i treballadores puguen fàcilment comprendre-la, fins i tot en els casos en què s'aplique un sistema de remuneració variable per quantitat o qualitat de treball.  
k) Verificar l'estat de malaltia o accident del treballador o treballadora que siga al·legat per aquests per a justificar les faltes d'assistència al treball, mitjançant el reconeixement a càrrec del personal mèdic. La negativa del treballador o treballadora a aquests reconeixements pot determinar la suspensió dels drets econòmics que hi puguen haver a càrrec de l'empresa per aquestes situacions.  
3. L'empresari pot adoptar les mesures que estime més oportunes de vigilància i control per a verificar el compliment pel treballador de les obligacions i deures laborals, i guardarà en l'adopció i aplicació d'aquestes la consideració deguda a la dignitat com a persona.  
  
  
CAPÍTOL III  
Classificació del personal  
  
Secció 1  
Classificació segons la permanència  
  
Article 9. Contractació  
La contractació de treballadors s'ajustarà a les normes legals generals, sobre tipologia, naturalesa, modalitat i classes de contractes, vigents en cada moment.  
Així mateix, les parts accepten com a sistema vàlid, legítim i eficaç per a dur a terme la contractació, i modificació i comunicació durant el desenvolupament de les relacions laborals, el sistema de comunicacions telemàtiques certificades, de tal manera que en les relacions laborals concertades a través d'aquest sistema no resultarà necessària l'estampació de la signatura en un document en paper, i serà plenament eficaç i tindrà tots els seus efectes el consentiment i les manifestacions de voluntat atorgades a través de la comunicació telemàtica, sempre que hi haja consentiment del treballador, en pacte individual o col·lectiu, per a l'acceptació d'aquest sistema.  
D'igual manera, les parts accepten com a sistema vàlid, legítim i eficaç per a dur a terme la contractació, i modificació i comunicació durant el desenvolupament de les relacions laborals, el sistema de signatura biomètrica digital.  
L'empresa assumeix el compromís de remoure els obstacles que impliquen la pervivència de qualsevol tipus de discriminació amb la finalitat d'oferir condicions d'igualtat efectiva entre dones i homes en l'accés a la cobertura de vacants de contractacions que s'hi puguen produir i de promoció del gènere que estiga en minoria en el grup professional oferit per l'empresa.  
Al marge del que s'ha dit anteriorment i en matèria de contractació temporal, s'estableix el següent:  
  
A. Contracte de treball en pràctiques  
Es pot concertar un contracte en pràctiques amb els qui estiguen en possessió de les titulacions que, segons la legislació vigent en cada moment (art. 11.1 ET) habiliten per a la utilització, per a llocs de treball que permeten l'obtenció de la pràctica professional adequada al nivell d'estudis o de formació cursats.  
Quan el contracte es formalitze en pràctiques, la retribució durant el primer any no podrà ser inferior al 60 % de la fixada per a un treballador o treballadora que exercisca el mateix o equivalent lloc de treball. Durant el segon any, no podrà ser inferior al 75 %. En qualsevol cas, l'aplicació d'aquests percentatges té com a límit que el conjunt de la remuneració del treballador i/o treballadora no podrà ser inferior al salari mínim interprofessional.  
El període de prova per als contractes en pràctiques formalitzats amb treballadors o treballadores a partir de l'entrada en vigor d'aquest conveni és el que corresponga d'acord amb el que estableix l'article 10 del conveni.  
  
B. Contracte de treball per a la formació i l'aprenentatge  
Quan es formalitze un contracte per a la formació i l'aprenentatge, la retribució s'ha de fixar en proporció al temps de treball efectiu, d'acord amb el que estableix en conveni col·lectiu per a un treballador o treballadora contractats al mateix lloc a temps complet i, amb el límit mínim, del salari mínim interprofessional, també en proporció al temps de treball efectiu.  
  
  
C. Contracte de treball eventual  
Serà personal eventual aquell que ha sigut contractat amb motiu de prestar serveis per a atendre les exigències circumstancials del mercat, acumulació de tasques o excés de comandes, àdhuc si es tracta de l'activitat normal de l'empresa.  
Els contractes formalitzats amb aquesta modalitat poden tindre la durada màxima legalment establida o la que, si escau, establisca el conveni col·lectiu sectorial aplicable a l'activitat o servei que es tracte, d'acord amb el que estableix la disposició addicional segona d'aquest conveni col·lectiu.  
  
D. Contracte de treball per obra o servei determinat  
Es considera contracte per obra o servei determinat aquell que, tot i ser relatiu a l'activitat normal de l'empresa, es realitze per a atendre una específica ruta, contracta, subcontracta o adjudicació o part d'aquestes, o una tasca concreta o servei o part d'aquests, això sempre que així s'identifique en el contracte laboral escrit.  
Els contractes formalitzats amb aquesta modalitat poden tindre la durada màxima legalment establida o la que, si escau, establisca el conveni col·lectiu sectorial aplicable a l'activitat o servei de què es tracte, d'acord amb el que estableix la disposició addicional segona d'aquest conveni col·lectiu.  
  
E. Contracte de treball d'interinitat  
És aquell que es concerte per a substituir un treballador de l'empresa amb dret a reserva de lloc de treball, durant l'absència d'aquest, entre altres situacions, per les següents: mutu acord de les parts, causes vàlidament consignades en el contracte, incapacitat temporal, maternitat, paternitat, risc d'embaràs, risc de lactància, excedència per a tindre cura de fills, excedència per càrrec públic o funcions sindicals d'àmbit provincial o superior, excedència forçosa, descansos, permisos, compliment de sancions i altres situacions que habiliten la subscripció d'aquesta modalitat contractual.  
  
Secció 2  
Classificació segons la funció  
  
Article 10. Classificació professional  
El personal inclòs dins de l'àmbit d'aplicació d'aquest conveni s'ha de classificar tenint en compte els coneixements, l'experiència, el grau d'autonomia, la responsabilitat i la iniciativa d'aquest personal.  
Aquesta classificació té per objecte aconseguir una estructura professional concordre amb les necessitats de l'empresa, que facilite una integració millor de tot el col·lectiu a les tasques productives i millore l'adequació d'aquest, en tot moment, a un lloc de treball, mitjançant l'oportuna formació.  
La classificació del personal consignada en aquest conveni col·lectiu és merament enunciativa, no limitativa; i no suposen l'obligació de tindre proveïts tots els grups professionals enumerats, si les necessitats dels respectius serveis gestionats no ho requereixen.  
Així mateix, atesa l'evolució de les activitats a Eulen, SA - Serveis Auxiliars, hi cap l'assignació de noves activitats, tasques o funcions dins dels respectius grups professionals; de tota aquesta evolució, la direcció de l'empresa n'ha d'informar la representació legal dels treballadors.  
No són així mateix exhaustius les diferents comeses assignades a cada grup professional, ja que tot treballador o treballadora inclòs dins de l'àmbit d'aquest conveni està obligat a efectuar tots els treballs i operacions que li ordenen els superiors dins de les generals i connexes comeses de la seua competència, i sense detriment de la dignitat professional d'aquest.  
Per a la realització de treballs de superior o inferior grup professional, cal ajustar-se al que disposa l'article 39.2 de l'Estatut dels Treballadors. Des del moment mateix que un treballador o treballadora realitze les funcions prevalents d'un determinat grup, ha de ser remunerat conformement al nivell retributiu que a aquest grup se li assigne, tot això sense perjudici de les normes reguladores dels treballs de superior o inferior grup professional i el respecte a les titulacions exigides.  
L'expressa classificació «en funcions», per a possibles ascensos, no pot superar el temps establit com a període de prova previst per al grup professional al qual s'assignen les noves funcions.  
Qualsevol funció que es desenvolupe ha de ser respectant les normes de seguretat i salut en el treball. En aquest sentit, si l'empleat observa alguna circumstància que puga ocasionar un accident ho ha de comunicar adequadament i immediatament al quadre de l'empresa.  
De conformitat amb l'establit en l'article 39 de l'Estatut dels Treballadors, les empreses poden encomanar als treballadors o treballadores qualssevol funcions de les contemplades dins del grup professional on es troben enquadrats.  
A l'efecte de determinar la mobilitat funcional al fet a què es refereix el paràgraf anterior, les parts estableixen la classificació professional que s'especifica a continuació:  
  
CLASSIFICACIÓ PROFESSIONAL  
  
GRUP 0  
Criteris generals. Els treballadors i treballadores pertanyents a aquest grup realitzen tasques que s'executen amb un alt grau de dependència, clarament establides, amb esforç físic, i/o atenció, que no necessiten formació específica, i que ocasionalment poden necessitar un període d'adaptació.  
Formació. De manera general, coneixements en l'àmbit de formació elemental.  
Tasques compreses en aquest grup:  
- Realització de tasques que únicament requereixen esforç i atenció, sense cap experiència pràctica operativa (peons).  
- Tasques manuals, reproducció de textos o fotocòpies i similars, enquadernacions simples.  
- Tasques de recepció i ordenació de subministraments de materials i la distribució posterior d'aquests materials.  
- Tasques de recepció que no exigisquen qualificació especial o coneixement d'idiomes.  
- Tasques que consisteixen a efectuar encàrrecs, comandes, transport manual, portar o recollir correspondència, gestions davant de l'Administració (zelador).  
- Activitats auxiliars d'informació en diferents punts (auxiliars d'informació).  
- Tasques (realitzades dins i fora de les instal·lacions en què es presten serveis) de lliurament i recollida de documentació, gestió i classificació de paqueteria i tramitació de documentació davant d'organismes i entitats (bidell, ordenança, repartidor classificador).  
- Tasques a les entrades dels establiments, entre altres:  
a) Obertura i tancament ordinari.  
b) Control d'entrades i eixides ordinàries dels clients i les mercaderies.  
c) Recepció de clients.  
d) Recollida i custòdia, si escau, d'efectes portadors pels visitants (bosses, maletes, etc.).  
e) Informació en accessos.  
- Tasques a l'interior dels establiments, en relació amb els clients.  
  
a) Informació, orientació i, si escau, acompanyament de clients.  
  
b) Organització i control de l'evacuació de clients, quan se'n requerisca per qualsevol motiu.  
c) Exigència del compliment de les normes pròpies de l'establiment (prohibició de fumar, conducta correcta dels clients, accés a zones prohibides, etc.).  
- Tasques en relació amb el manteniment de l'establiment:  
a) Control dels béns o productes existents a l'establiment.  
b) Comprovació de l'estat i funcionament de les instal·lacions generals que no siguen pròpiament de seguretat.  
c) Control, si escau a través de mitjans tècnics, dels sistemes de manteniment (calderes, instal·lacions elèctriques, etc.).  
d) Control dels sistemes antiincendis.  
e) Atenció i suport en casos d'emergència o similars, amb la pràctica, si escau, de primers auxilis i avís a bombers, ambulàncies o forces de seguretat, amb el desallotjament previ de les instal·lacions.  
f) Tasques de prevenció i control de pèrdues, objectes abandonats, custòdia de paquets, objectes, claus, mercaderies, etcètera, amb l'elaboració de documents relacionats amb les activitats anteriors, no solament relatius a incidències, sinó a estudis de nivell.  
  
GRUP PROFESSIONAL I  
Criteris generals. Els treballadors i treballadores pertanyents a aquest grup realitzen tasques que es desenvolupen amb un marge major d'autonomia. Els objectius i mètodes de treball són examinats i fixats sota supervisió, anticipadament.  
Formació. Formació teòrica equivalent, com a mínim, a graduat en Educació Secundària, graduat escolar o similar, i, en algun cas, d'iniciació per a tasques d'oficina.  
El treballador o la treballadora rep indicacions precises sobre els mètodes que cal utilitzar i el desenvolupament del treball el controla un superior, cosa per la qual no ha de prendre decisions autònomes, a excepció de les senzilles/òbvies que exigeix la realització de qualsevol tasca. El treball està totalment normalitzat i estandarditzat, els procediments uniformats i hi ha instruccions directament aplicables en què tan sols s'exigeix una certa iniciativa o aportació personal per a completar i ajustar les normes al treball concret. La informació necessària per a la realització del treball s'obté de forma directa i immediata. El lloc no implica cap responsabilitat directa ni indirecta en la gestió de recursos humans, però exigeix el coneixement de les normes de seguretat bàsiques inherents a cada lloc. Respecte de la responsabilitat econòmica, els errors i faltes d'aquest només afecten la missió del lloc, sense incidir en la resta de l'organització, excepte quan es refereixen al servei prestat als clients o afecten la imatge de l'empresa, en aquest cas pot ser significativa. Guarda confidencialitat sobre la informació bàsica que hi ha a l'àrea de treball d'aquest treballador o treballadora.  
Tasques compreses en aquest grup:  
- Labors de manipulació, càrrega i descàrrega, i reposició de mercaderies, realitzades manualment o mitjançant màquines de maneig senzill ?carretó, portapalets, etc.- (peons, auxiliars de magatzem, mossos, reposadors).  
- Activitats (realitzades amb mitjans informàtics, mecànics o manuals), de suport a les tasques ordinàries d'oficina (auxiliar administratiu, gravador de dades).  
- Presa de lectura dels comptadors de llum, gas, electricitat i/o aigua, dels clients, a través de la utilització de mitjans manuals o mecànics (lector de comptadors).  
- Tasques de conservació i neteja d'instal·lacions, vehicles o zones enjardinades, i la realització, a més, del manteniment de les instal·lacions; xicotetes reparacions d'electricitat, de lampisteria, d'obra de paleta, de serralleria o de pintura; recollida de fems; recepció i orientació de visites; atenció i cura d'una centraleta telefònica; gestió i cobrament en aparcaments, cinemes, teatres o altres establiments públics; guarda i custòdia de claus; etcètera (conserge, porter, netejador, jardiner, taquiller, telefonista, recepcionista).  
  
GRUP PROFESSIONAL II  
Criteris generals. Els treballadors i treballadores pertanyents a aquest grup realitzen tasques que s'executen sota la dependència d'encarregats o de professionals, normalment amb un grau de supervisió important, però amb certs coneixements professionals de caràcter elemental.  
Formació. Formació teòrica o adquirida en la pràctica fins a un nivell equivalent a Batxiller, BUP, FP de grau mitjà o similar.  
Amb el superior es defineix la concepció global de les tasques, durant la realització de les quals hi ha la possibilitat de consultar-li puntualment, i el resultat final és verificat; en conseqüència, exerceix certa autonomia a l'hora de decidir sobre l'aplicació concreta dels mètodes amb la finalitat d'aconseguir els objectius. Les tasques es troben normalment estandarditzades i es fan amb instruccions de caràcter general, si bé es requereix una certa aportació personal per a adaptar les normes al treball davant de noves situacions.  
Aplica ocasionalment algunes accions o procediments per a seleccionar, cercar, discriminar, etcètera, la informació necessària, la qual no és sempre present, per la qual cosa cal fer accions per a obtindre-la, accions que exigeixen habilitats normals basades en l'experiència. El lloc no implica responsabilitat directa en la gestió de recursos humans, si bé exigeix el coneixement i compliment de les normes de seguretat bàsiques que li són inherents. Respecte de la responsabilitat econòmica, les accions o omissions només afecten la missió del lloc, amb incidència lleu en la unitat productiva, excepte quan fa referència al servei prestat als clients o afecten la imatge de l'empresa, en aquest cas pot ser significativa. Té accés i empra confidencialment la informació bàsica que hi ha a la seua àrea.  
Tasques compreses en aquest grup:  
- Activitats d'atenció generalitzada en qualsevol lloc o esdeveniment (espectacles, congressos, fires, etc.). Informació, acompanyament i guia en conferències, exposicions, etcètera (hostessa, guia).  
- Activitats desenvolupades per aquells treballadors i treballadores que en l'exercici de les seues funcions a l'empresa necessiten habitualment l'ús d'un idioma addicional, a més dels oficials a la Comunitat Valenciana.  
- Funcions bàsiques de suport comercial i desenvolupament de projectes de campanyes publipromocionals. Recollida de dades, informes, enquestes, informació comercial. Funcions d'atenció telefònica, tant d'informació, reclamació o gestions diverses, on s'ha de donar sempre una resposta adequada, amb l'exercici de tasques administratives derivades d'aquesta labor, com ara la introducció i l'actualització d'informació en bases de dades (promotors, enquestadors, teleoperadors, ajudants de venedors).  
- Tasques de control i compliment de normes en instal·lacions esportives o d'oci, incloent-hi tasques de primers auxilis i d'evitació de riscos dels usuaris. Manteniment de piscines amb el control dels paràmetres de regulació de la neteja d'aigua ?algues, acidesa, etcètera. (monitors, socorristes).  
- Labors de preparació i verificació de comandes, amb la determinació de l'adequació a la sol·licitud del client de quantitats, marques, formats, etcètera, i detecció i resolució d'incidències, si escau (verificador preparador).  
- Tasques de conducció de motocicleta i repartiment de paqueteria i mercaderies (motorista/repartidor).  
  
GRUP PROFESSIONAL III  
Criteris generals. Els treballadors i treballadores pertanyents a aquest grup realitzen treballs d'execució autònoma que exigeixen hàbit i iniciativa per part dels encarregats de l'execució, i que comporta, sota supervisió, la responsabilitat d'aquests treballs, els quals poden ser ajudats per un altre o altres treballadors o treballadores.  
Formació. Titulació de Formació Professional de grau superior o assimilada, o coneixements adquirits en l'exercici de la professió, completada amb experiència adquirida al lloc de treball.  
Realitza, per definició, les comeses pròpies del grup professional II, però amb una gran autonomia, ja que, amb el superior, avalua el resultat final, només es concreten els objectius generals, però no els mètodes, els quals es decideixen autònomament, ni hi ha una supervisió durant el procés llevat que l'ocupant ho sol·licite, sense que puga demandar constantment l'assistència jeràrquica. Es requereix, igualment, un grau d'iniciativa i creativitat més grans, ja que existeixen normes i instruccions però han de ser interpretades i totalment adaptades per a fixar les directrius concretes de la tasca. Per a l'obtenció de la informació calen coneixements especialitzats, obtinguts mitjançant una formació adequada.  
Tasques compreses en aquest grup:  
- Treballs realitzats amb un grau alt d'iniciativa i responsabilitat, i de forma manual o mecanitzada, com ara la confecció de comunicats, transcripcions de llistes, pressupostos, redacció de correspondència, informes, liquidacions, càlculs, estadístiques, lliurament de vestuari, confecció de comandes, pagaments, atenció telefònica a clients o personal, etcètera, que afecten la totalitat o una part molt gran de l'activitat de l'empresa (oficial administratiu).  
- Tasques compreses en una professió o ofici per a l'exercici de la qual es requereix l'obtenció del corresponent títol de Formació Professional, o els coneixements adquirits a través de l'exercici d'aquestes (electricista, lampista, fuster).  
- Tasques de conducció de vehicle tipus utilitari, furgonetes de menys de 3.500 kg o carretó (conductor).  
  
GRUP PROFESSIONAL IV  
Criteris generals. Els treballadors i treballadores pertanyents a aquest grup realitzen tasques amb responsabilitat de càrrec, amb contingut d'activitat intel·lectual i d'interrelació humana, així com amb autonomia dins del procés.  
Formació. Titulació de Formació Professional, BUP o COU o coneixements adquirits en l'exercici de la professió, completada amb coneixements i experiència adquirida al lloc de treball.  
Tasques compreses en aquest grup:  
- Labors consistents en la verificació i comprovació del compliment exacte de les funcions i obligacions atribuïdes al personal operatiu, i comunicar immediatament al quadre de l'empresa de totes les incidències que observe, i prendre les mesures que estime oportunes per a la prestació correcta del servei.  
- Organització del treball en col·laboració amb el tècnic de producte (supervisor, inspector de serveis, coordinador, encarregat).  
  
GRUP PROFESSIONAL V  
Criteris generals. Els treballadors i treballadores pertanyents a aquest grup realitzen funcions que:  
- Es relacionen amb tasques tècniques complexes i heterogènies, amb objectius globals definits i un alt grau d'exigència en autonomia, iniciativa i responsabilitat.  
- Signifiquen la integració, coordinació i supervisió de funcions realitzades per un conjunt de col·laboradors en una mateixa unitat funcional.  
- Comporten responsabilitats completes per la gestió d'una o diverses àrees funcionals de l'empresa, a partir de directrius generals molt amples, directament emanades de personal pertanyent al grup professional i als quals han de donar compte de la gestió.  
- Afecten la realització de tasques tècniques d'alta complexitat, i fins i tot la participació en la definició dels objectius concrets que cal aconseguir en el seu camp, amb un molt alt grau d'autonomia, iniciativa i responsabilitat.  
Formació. Titulació o coneixements adquirits en l'exercici de la seua professió, equivalents a titulacions universitàries de grau mitjà. Eventualment, poden tindre estudis universitaris de grau superior i assimilar-se als llocs definits en aquest grup.  
Tasques compreses en aquest grup:  
Comeses d'assessorament tècnic, estratègic i operatiu, amb la supervisió i control, per si o a través d'un altre, del desenvolupament d'activitats, procediments, etcètera, i mantidre entrevistes amb els clients, i informar i recomanar criteris d'actuació al cap que corresponga. Elaboració de documents de qualsevol índole, inclosos els quadrants. Assignació de labors als operaris, i solucionar incidències (tècnic de producte, tècnic de departament).  
  
GRUP PROFESSIONAL VI  
Criteris generals. Els treballadors i treballadores pertanyents a aquest grup, a les ordres immediates de la direcció, mentre participen en l'elaboració de la política de l'empresa, planifiquen, organitzen, dirigeixen i coordinen les diverses activitats pròpies del desenvolupament de l'empresa.  
Les funcions que despleguen comprenen l'elaboració de la política d'organització, els plantejaments generals de la utilització eficaç dels recursos humans i dels aspectes materials, l'orientació i el control de les activitats de l'organització d'acord amb el programa establit, l'establiment i el manteniment de les estructures productives i de suport, i el desenvolupament de la política industrial, financera i comercial. Prenen decisions o participen en l'elaboració. Exerceixen alts llocs de direcció o execució dels mateixos nivells als departaments, divisions, grups, etcètera, en què s'estructura l'empresa i que responen sempre a l'ordenació particular de cadascuna.  
Formació. Han de tindre titulació universitària de grau superior o doctorat, o coneixements equivalents equiparats per l'empresa, i experiència consolidada en l'exercici del seu sector professional.  
Tasques compreses en aquest grup:  
- Direcció i responsabilitat de l'empresa en tots els aspectes, amb una ampla preparació tecnicopràctica i títol adequat (director general).  
  
- Gestió i coordinació d'un àmbit genèric d'activitat o producte, i desenvoluparan, així mateix, totes les funcions i els comportaments que calga, inclosos els comercials, amb la finalitat de fer possible l'obtenció dels millors resultats econòmics en aquest àmbit, tot això sotmés a les instruccions, directrius i plantejaments emanats de la direcció general. Assumpció de direcció i responsabilitat de funcions administratives, de gestió financera o comptable, o de gestió de personal, en el sentit més ample (cap de producte, cap administratiu i de gestió, cap de recursos humans).  
  
CAPÍTOL IV  
Ingrés i extinció  
  
Article 11. Període de prova  
S'ha de concertar sempre per escrit. El període de prova, establit segons els grups professionals, no pot excedir del següent:  
- Grup 0, grup I, grup II, grup III, grup IV: 2 mesos.  
- Grup V i grup VI: 6 mesos.  
No obstant això, no hi haurà un període de prova si el treballador fóra contractat de nou per la mateixa empresa, llevat que siga per a un grup diferent, activitat, tasca i/o funció a què estava contractat anteriorment, i sempre d'acord amb el que estableix l'article 14 de l'ET.  
La situació d'incapacitat temporal, maternitat i adopció o acolliment que afecte el treballador durant el període de prova, no n'interromprà el còmput.  
  
Article 12. Cessaments  
El personal que voluntàriament desitge ser baixa a l'empresa, li ho ha de notificar a l'empresa per escrit amb 15 dies hàbils d'antelació, això tret dels treballadors o treballadores enquadrats en els grups V i VI.  
  
L'empresa s'obliga a segellar i signar el justificant de la notificació. La manca de preavís faculta l'empresa per a deduir de la liquidació, saldo i quitança l'equivalent de la retribució total que correspon a tants dies naturals, tots els que hi manquen per a complir el termini de preavís fixat en cada cas.  
Així mateix, l'empresa s'obliga a notificar al treballador o treballadora el contracte de treball d'una durada determinada superior a un any, la finalització d'aquest contracte amb una antelació mínima de 15 dies. La manca de preavís obliga l'empresa a indemnitzar el treballador o treballadora l'equivalent de la retribució total corresponent a tants dies naturals tots els que manquen per al compliment del termini de preavís fixat.  
Respecte del preavís en els contractes d'interinitat, caldrà ajustar-se al que s'ha pactat expressament en el contracte.  
Respecte del cessament per notificació de l'empresa al treballador o treballadora, caldrà ajustar-se al contingut del contracte laboral, i no és procedent la indemnització tret de l'expressa obligació legal en contra o que així conste per escrit en el contracte de treball.  
  
Article 13. Excedència voluntària  
Sense perjudici del que estableix el punt 2 de l'article 46 de l'ET, el treballador o treballadora amb una antiguitat a l'empresa d'almenys de 12 mesos, tindrà dret al fet que se li reconega la possibilitat de situar-se en excedència voluntària per un termini no inferior a quatre mesos i no superior a cinc anys. Aquest dret només el pot exercir una vegada el mateix treballador si han transcorregut com a mínim tres anys des del final de l'excedència regulada en aquest article. Durant el temps d'excedència no es poden prestar serveis ni desenvolupar activitats relacionades directament amb les d'Eulen, SA (divisió de Serveis Auxiliars).  
Així mateix, l'empresa i el treballador o treballadora poden acordar el gaudi d'excedències especials amb reserva de lloc de treball.  
En cap dels dos supòsits anteriors, el període d'excedència computa a l'efecte d'antiguitat.  
  
CAPÍTOL V  
Lloc de treball i canvis de lloc  
  
Article 14. Lloc de treball  
Ateses les circumstàncies especials en què es realitza l'activitat, la mobilitat del personal es determinarà per les facultats d'organització de l'empresa que distribuirà el personal d'aquesta de manera racional i adequada a les finalitats productives dins d'una mateixa localitat.  
  
A aquests efectes s'entén per localitat tant el municipi que es tracte com les concentracions urbanes o industrials que s'agrupen al voltant del municipi i que formen amb aquell una macroconcentració urbana o industrial, encara que administrativament siguen municipis diferents sempre o quan es tracte de municipis que es troben en un radi de 20 quilòmetres, i sempre que, en tots dos casos, estiguen comunicats amb mitjans de transport públics a intervals no superiors a una hora i mitja.  
Els treballs realitzats dins de la zona definida com a localitat no donen lloc a dietes ni a uns altres tipus d'indemnitzacions, sense perjudici del que estableix l'article 35 d'aquest conveni.  
  
Article 15. Dietes i desplaçaments  
Quan un treballador o treballadora s'haja de desplaçar (entenent per «desplaçament» el concepte recollit en el paràgraf 4t de l'art. 40 de l'Estatut dels Treballadors) per necessitat del servei fóra del lloc de treball on habitualment en presta els serveis o quan isca de la localitat ?entesa en el sentit definit en l'article anterior- tindrà dret a la percepció de dietes, excepte novació contractual que modifica el lloc de treball o que aquest desplaçament no tinga per a ell perjudicis econòmics.  
  
L'import de les dietes és, durant tota la vigència del conveni, el següent (sense perjudici de les condicions més beneficioses que els treballadors i/o treballadores puguen tindre reconegudes a la signatura d'aquest conveni, o que puguen tindre en el futur), és el cost real dels menjars o pernoctes, amb la justificació documental prèvia i fins a un màxim de:  
- 10,00 euros quan haja de fer un menjar fora de la localitat.  
- 25,00 euros quan haja de pernoctar i desdejunar.  
- 40,00 euros quan haja de pernoctar fora de la seua localitat i realitzar dos menjars i desdejuni.  
En aquests casos, el desplaçament en vehicle particular dóna dret a cobrar 0,19 - per km. Si el desplaçament s'efectua en un vehicle de l'empresa, no és procedent el cobrament de cap quantitat per km.  
Si es realitza en transport públic, es percebrà l'import del bitllet. L'empresa decidirà si per a cada desplaçament l'empleat ha d'utilitzar transport públic o d'empresa.  
Els imports econòmics assenyalats en el paràgraf anterior comencen a produir-se des que ix de la localitat en els termes assenyalats més amunt.  
L'assignació de vehicle en cap cas comporta una condició més beneficiosa.  
A l'efecte de simplicitat, cal efectuar pactes de compensació global per quilometratge efectuat en vehicle propi.  
  
  
CAPÍTOL VI  
Temps de treball  
  
Article 16. Jornada  
La jornada de treball és de 1.820 hores anuals de treball efectiu en còmput anual.  
  
Article 17. Distribució de la jornada  
Aquesta jornada ordinària (1.820 hores) pot ser distribuïda de forma irregular, segons les necessitats de l'empresa, amb un absolut respecte dels descansos legals entre jornades (art. 34.3 ET) i setmanal (art. 37.1 ET i normativa de desplegament), i es gaudirà d'acord amb el que estableix aquest conveni.  
L'empresa assenyalarà els quadrants d'horaris i torns, si n'hi ha, respectant en tot cas la legalitat vigent, els quals es faran conéixer als treballadors abans que despleguen efectes, i sempre amb una antelació mínima de 5 dies.  
En aquells serveis que, com a causa de l'activitat d'aquests, puga de vegades dificultar-ne l'organització el lliurament dels quadrants amb una antelació mínima de quaranta-huit hores, es podrà fer lliurament d'aquells en un temps menor a l'indicat en el paràgraf anterior, en aquest cas s'abonarà als treballadors o treballadores el complement de plena disponibilitat.  
L'empresa, en la mesura que la naturalesa del servei i el nivell d'activitat ho permeta, ha de distribuir el temps de treball tot adaptant la durada i distribució de la jornada de treball i afavorir la conciliació efectiva de la vida personal, familiar i laboral.  
La distribució irregular de la jornada no implicarà cap variació respecte de la forma en què es produïsquen i abonen les remuneracions ordinàries pactades en aquest conveni, i s'ha de percebre la remuneració de les taules salarials fixades en el conveni, amb independència del nombre d'hores efectivament realitzades.  
Si com a conseqüència de la prestació laboral i/o del mateix servei es produïra un excés o un defecte entre les hores realitzades i les pactades en el contracte de treball, s'ha de realitzar una regularització d'hores amb periodicitat anual (per any natural).  
En el supòsit de defecte d'hores, amb la finalitat de possibilitar-ne la recuperació, la data límit de la regularització és el trimestre posterior a la finalització de l'any natural, és a dir, durant els mesos de gener, febrer i març de l'any natural següent.  
Per a aconseguir la recuperació d'hores que deu el personal (excés - defecte), l'empresa ha d'oferir, com a mínim en dues ocasions, la possibilitat de recuperar-les. En cas de rebutjar-les, l'empresa pot descomptar en la nòmina del treballador l'import que correspon per hora ordinària.  
  
Els temps d'excés de prestació efectiva de treball que s'hi produïsquen sobre la jornada anual no es consideraran hores extraordinàries si aquests excessos es compensen degudament amb descans, de conformitat amb el que preveu aquest conveni col·lectiu, en una hora de descans per cada hora que excedisca la jornada efectiva de la jornada anual, a fixar de mutu acord entre el treballador o treballadora afectats i la direcció de l'empresa, dins dels tres mesos des de la finalització del còmput. Ambdues parts han de procurar que no coincidisquen aquests descansos amb els períodes punta de producció.  
Quan, per qualsevol causa, supera la jornada màxima en còmput anual, la suma de les hores treballades efectivament i aquelles en què l'obligació de treballar va estar suspesa legalment, tot mantenint el dret a retribució de l'empresa, siga a càrrec seu o en pagament delegat, les hores d'excés que en resulten, transcorregut el període esmentat adés, es compensaran al treballador o a la treballadora, en proporció al temps efectivament treballat, com a hores ordinàries o en temps lliure equivalent.  
  
Article 18. Descans setmanal  
En la fixació dels horaris mensuals en serveis organitzats en règim de torns de treball, en compliment de l'article 37 de la Llei de l'estatut dels treballadors i de l'article 2 i 19 del Reial decret 1561/1995, pel que fa al descans setmanal, de mutu acord entre l'empresa i el treballador o treballadora, segons les necessitats del servei, es pot acumular el mig dia de descans setmanal per al gaudi d'aquest en un altre moment dins d'un cicle no superior a quatre setmanes, que no necessàriament comprendrà la vesprada del dissabte, o, si escau, el matí del dilluns i el diumenge, i el dia complet de descans dins d'un cicle no superior a 14 dies, sense que això implique reducció de la jornada anual pactada en el conveni col·lectiu.  
D'acord amb el paràgraf anterior, el descans del mig dia setmanal es pot acumular en períodes de fins a quatre setmanes o separar-se del dia complet per al gaudi d'aquest en un altre dia de la setmana.  
Per als treballadors i/o treballadores que presten els serveis regularment durant sis dies a la setmana, el descans es pot establir a través d'algun dels sistemes següents:  
- S'acumularà cada dues setmanes en un dia complet, i es descansarà en setmanes alternes dos dies.  
- Cada dues setmanes se separarà el mig dia d'una d'aquestes del dia complet i s'unirà al descans de l'altra setmana, en què es gaudirà dels dos mitjos dies, l'un abans i, l'altre, després del dia complet, que ha de ser preferentment diumenge.  
Amb la finalitat de conciliar la vida laboral i familiar, les empreses han de facilitar als treballadors poder lliurar, almenys, un cap de setmana al mes ?dissabte i diumenge?, llevat dels supòsits següents:  
a) Quan els treballadors s'adscriguen voluntàriament a prestar serveis en aquests dies.  
b) Quan els treballadors hagen sigut contractats expressament per a prestar serveis en aquests dies.  
c) Quan el treballador estiga adscrit a un servei amb un sistema pactat de rotació de poder lliurar de manera diferent.  
d) Quan, excepcionalment, els clients als quals es presten serveis obligatoris els caps de setmana requerisquen un increment imprevist de plantilla, que impedisca a l'empresa facilitar puntualment el fet de lliurar.  
Els treballadors o treballadores poden permutar entre ells els torns de treball, amb la comunicació prèvia a l'empresa amb 24 hores d'antelació, i sempre que aquesta en preste l'autorització expressa.  
En el cas que el descans setmanal es compense mitjançant el gaudi d'un dia de descans a la setmana, s'ha d'entendre en torns rotatius al llarg de tota la setmana i no serà possible la compensació econòmica d'aquesta.  
  
Article 19. Hores extraordinàries i hores complementàries  
Tenen la consideració d'hores extraordinàries totes les que excedisquen de la jornada màxima ordinària establida en aquest conveni col·lectiu (art. 15). L'empresa pot, en cada moment, optar entre retribuir-les o compensar-les amb un descans equivalent. D'acord amb el que estableix l'article 34.1 de l'Estatut dels Treballadors, en cas d'optar per la compensació mitjançant descans, aquest s'ha de gaudir dins dels quatre mesos següents a la realització.  
Tenint en compte les característiques i la naturalesa dels serveis propis de l'àmbit funcional d'aquest conveni, molts d'aquests d'atenció al públic o de serveis públics, que exigeixen o poden exigir la prestació amb fluctuacions de càrrega de treball imprevistes i alienes a la voluntat de l'empresa adjudicatària, i impedir, per tant, l'organització estable i regular del servei, i tenint en compte la impossibilitat d'ajornar el treball pel tipus de servei (públic) que es presta, o substituir-lo per algunes de les modalitats de contractació legalment establides, a causa de la immediatesa que es requereix, expressament es pacta que els excessos de jornada que siguen retribuïts tenen la consideració d'hores extres estructurals quan es realitzen per a atendre comandes imprevistes, períodes punta de producció, cobrir absències imprevistes, canvis de torn, reparació de les avaries o incidències similars, o finalització de treballs necessaris per a la continuïtat del servei del dia, o altres circumstàncies de caràcter estructural derivades de la naturalesa de l'activitat que es tracte, i són de realització obligatòria per part dels treballadors i de les treballadores.  
En cas necessari, ambdues parts poden convocar la comissió paritària per a concretar més detalladament les circumstàncies en què les hores extraordinàries han de ser qualificades com a estructurals.  
Els comités d'empresa poden facultar els seus respectius presidents o, si no n'hi ha a qui aquells deleguen, per a la signatura del document que reflecteix l'acord de qualificació com d'hores estructurals.  
  
Respecte de les hores extraordinàries motivades per força major cal ajustar-se a la normativa vigent en cada moment.  
Quan s'opte per la retribució, aquesta s'ha d'efectuar d'acord amb el preu que per a cada grup professional es fa figurar a la taula salarial.  
Pel que fa al nombre d'hores complementàries en contractes a temps parcial, aquest pot arribar al 60 % de les hores ordinàries de treball objecte del contracte, en còmput de jornada anual. La distribució serà lliure per a l'empresa al llarg de tot el trimestre, ateses les necessitats del servei.  
  
Article 20. Vacances  
Les vacances es meritaran de l'1 de gener al 31 de desembre de cada any. Les vacances, en tots dos supòsits, s'han de gaudir durant l'any natural de la meritació i entre els mesos compresos des de l'1 de gener a 31 de desembre, sense perjudici de les excepcions contemplades en la legislació vigent.  
La durada de les vacances anuals és, per any complet de treball, de 31 dies naturals, i es poden distribuir mitjançant un acord en diversos períodes, sent-ne un d'aquests almenys de 15 dies, que cal gaudir entre els mesos de juny a setembre, llevat que ingressen a l'empresa amb posterioritat a l'1 de setembre, o la part proporcional d'aquest.  
El període o períodes del gaudi d'aquestes es fixaran de comú acord entre l'empresari i el treballador o treballadora, i, en la mesura que l'organització del treball ho permeta, els treballadors i treballadores tenen opció per a fixar les dates de gaudi d'un dels períodes, en cas de gaudi fraccionat. L'altre període o en cas de gaudi en un únic període, les dates les establirà l'empresa mitjançant un sistema de torns rotatius, d'acord amb una planificació anual que acordarà amb la representació legal dels treballadors. L'empresa, amb un acord amb la representació legal dels treballadors, pot excloure o limitar els torns de vacances en aquelles dates que coincidisquen amb les d'una activitat productiva més gran.  
  
No obstant això, en els casos en què el treballador o treballadora preste serveis en un lloc de treball en què es produïsca el tancament de les instal·lacions durant el període de vacances, el descans anual del treballador o treballadora ha de coincidir necessàriament amb les dates en què aquell es produïsca.  
Com a principi i preferència única per al dret d'opció dels treballadors i treballadores a un determinat torn de vacances, s'estableix que qui va optar i va tindre preferència sobre un altre treballador o treballadora en l'elecció d'un determinat torn, perd aqueixa primacia d'opció fins que no l'exercite la resta dels seus companys en una unitat de treball.  
  
En els casos en què no s'haja reportat un any natural complet es tindrà dret al gaudi de la part proporcional.  
  
Article 21. Llicències  
1. El treballador o treballadora, amb un avís i justificació previs, es pot absentar del treball, amb dret a remuneració, per algun dels motius i pel temps següent:  
a) Quinze dies naturals en cas de matrimoni.  
b) Dos dies pel naixement de fill o per la defunció, accident o malaltia greus, hospitalització o intervenció quirúrgica sense hospitalització que calga repòs domiciliari, de parents fins al segon grau de consanguinitat o afinitat. Quan per aquest motiu el treballador o treballadora necessite fer un desplaçament a aquest efecte, el termini és de quatre dies.  
Es considera necessari el desplaçament, a l'efecte de la concessió dels permisos regulats en aquest article, quan aquest desplaçament siga superior a 250 km o quan, si escau, s'acredite la no disponibilitat de transport públic amb la freqüència adequada.  
c) Es concedirà fins a un màxim de cinc hores anuals retribuïdes per a assistir el mateix treballador o treballadora o acompanyar els seus fills menors d'edat o discapacitats, cònjuge o els familiars de primer grau majors de 65 anys a consultes, tant del metge de capçalera com dels especialistes, quan no siga possible acudir fora de les hores de treball, circumstància que ha d'acreditar el treballador o treballadora.  
  
Igualment, el treballador o treballadora pot gaudir fins a un màxim de 15 hores anuals addicionals recuperables, per a l'acompanyament al metge de familiars fins a segon grau, quan concórreguen les circumstàncies esmentades en el punt anterior.  
d) Un dia per trasllat del domicili habitual.  
e) Pel temps indispensable, per al compliment d'un deure inexcusable de caràcter públic i personal, comprés l'exercici del sufragi actiu. Quan conste en una norma legal o convencional un període determinat, caldrà ajustar-se al que aquesta dispose quant a la durada de l'absència i a la compensació econòmica.  
Quan el compliment del deure abans esmentat supose la impossibilitat de la prestació del treball degut en més del 20 % de les hores laborables en un període de tres mesos, l'empresa podrà passar el treballador afectat a la situació d'excedència regulada en l'apartat 1 de l'article 46 de l'Estatut dels Treballadors.  
En el cas que el treballador, per compliment del deure o exercici del càrrec, perceba una indemnització, es descomptarà l'import d'aquesta del salari a què tinga dret a l'empresa.  
f) Per a realitzar funcions sindicals o de representació del personal en els termes establits legalment o convencionalment.  
g) Pel temps indispensable per a la realització d'exàmens prenatals i tècniques de preparació al part que s'hagen de realitzar dins de la jornada de treball.  
h) Gaudi de dos dies d'assumptes propis retribuïts, el gaudi dels quals s'ha d'acordar amb l'empresa.  
2. Les situacions previstes a favor dels cònjuges o familiars regulades en aquest article, excepte l'apartat a, s'estendran als supòsits de parelles de fet o estables, a aquest efecte es requerirà la inscripció al registre públic corresponent o l'acreditació mitjançant un certificat de convivència municipal.  
3. El gaudi de dos dies d'assumptes propis. El seu gaudi, que no serà computat com a temps efectivament treballat i sense que aquest supose reducció de la jornada anual pactada en el conveni col·lectiu, el fixarà, tenint en compte els requisits recollits més avall, el treballador o treballadora, amb l'exigència d'un preavís, per escrit, als seus quadres intermedis, d'almenys 5 dies hàbils, excepte casos excepcionals, justificats degudament davant de l'empresa, perquè aquesta en faça la valoració.  
Requisits per al gaudi d'aquests dies:  
- Els dos dies no es podran gaudir de forma consecutiva; ni acumular-se a processos de vacances.  
- Només es podrà fer ús simultani d'aquesta llicència de conformitat amb l'escala següent, referida a la plantilla del servei o la del torn:  
· Fins a sis treballadors/treballadores: un treballador/treballadora.  
· De set a quinze treballadors/treballadores: dos treballadors/treballadores.  
· De setze a vint treballadors/treballadores: tres treballadors/treballadores.  
· De vint-i-un a trenta treballadors/treballadores: quatre treballadors/treballadores.  
· De trenta-un a quaranta treballadors/treballadores: cinc treballadors/treballadores.  
· De quaranta-un a cinquanta treballadors/treballadores: sis treballadors/treballadores.  
· Més de cinquanta treballadors/treballadores: el 15 % de la plantilla.  
- En el cas de coincidència de sol·licituds en un nombre superior als límits establits, tenen preferència els treballadors i treballadores que ho hagen sol·licitat amb antelació.  
  
Article. 22. Permís sense sou  
Els treballadors i treballadores que porten com a mínim un any en l'empresa poden sol·licitar, amb una antelació mínima de 15 dies a l'inici del gaudi, un únic permís sense sou a l'any de fins a 4 mesos de durada, que es podrà fraccionar en dos períodes, en què el de menor durada ha de ser d'un mínim de 15 dies. L'empresa concedirà aquest tipus de llicència sempre que hi haja causa justificada i ho permeta l'organització del treball. Tant la petició del treballador o treballadora com la no-concessió per part de l'empresa, s'han d'efectuar per escrit i s'ha d'adduir la justificació oportuna.  
  
  
CAPÍTOL VII  
Retribucions  
  
Article 23. Disposició general  
Les retribucions del personal comprés en l'àmbit d'aplicació d'aquest conveni col·lectiu estaran constituïdes del salari base i dels complements d'aquest salari i correspon a la jornada a temps complet a què es refereix l'article 15 d'aquest conveni.  
El pagament del salari s'efectuarà per mesos vençuts dins dels cinc primers dies naturals de cada mes. No obstant això, els complements variables establits en el conveni col·lectiu s'abonaran en la nòmina del mes següent a aquell que s'haja meritat.  
Per als exercicis 2016, 2017 i 2018, les retribucions seran les establides a la taula salarial de l'annex I.  
  
Article 24. Estructura salarial  
L'estructura salarial que tindran les retribucions des de l'entrada en vigor d'aquest conveni és la següent:  
a) Salari base.  
b) Complements:  
1. Complement d'antiguitat.  
2. De lloc de treball:  
- Complement de nocturnitat.  
- Plus lloc de treball.  
- Plus plena disponibilitat.  
- Plus responsable d'equip.  
- Plus de treball a la nit de Nadal i nit de Cap d'Any.  
3. Quantitat o qualitat de treball: complement de productivitat / activitat.  
4. De venciment superior al mes:  
- Paga d'estiu.  
- Paga de Nadal.  
5. Altres complements salarials:  
- Plus de transport.  
- Plus de vestuari.  
  
Article 25. Salari base o retribució bàsica  
És la retribució fixada que correspon a una activitat normal. Els imports s'enumeren per grups professionals a la taula adjunta. S'abonarà en 14 pagues, excepte pacte individual en contra.  
  
Article 26. Complement d'antiguitat  
El complement d'antiguitat consisteix en quinquennis, l'import mensual dels quals ascendirà al 3 % del salari base vigent a cada moment, fins a un màxim de tres quinquennis.  
Començarà a percebre's en el rebut de salaris que correspon a la mensualitat següent a aquella en què es complisca cada quinquenni. Aquest concepte s'abonarà en catorze pagues, excepte pacte individual en contra.  
En tot cas, la data inicial per al còmput de l'antiguitat i, en conseqüència, meritació del complement, és la de l'ingrés efectiu del treballador o treballadora a l'empresa.  
  
Article 27. Complement de nocturnitat  
Es considera treball nocturn el realitzat entre les 22.00 i les 06.00 hores.  
Llevat que el salari s'haja establit tenint en compte que el treball siga nocturn atesa la seua naturalesa, el treballador o treballadora que realitze en període nocturn una part no inferior a un terç de la jornada de treball anual, percebrà una retribució específica per nocturnitat, per dia efectivament treballat, del 20 % sobre el salari base dia.  
  
Fórmula:   
  
Salari base mensual x 20 % x dies de treball nocturn  
30 dies   
  
  
Aquest import correspon a una jornada completa realitzada en període nocturn.  
En cas de jornada a temps parcial o de treballador o treballadora nocturns que no realitze tota la jornada diària en període nocturn, es percebrà la quantitat proporcional al nombre d'hores efectivament realitzades en període nocturn.  
El treball realitzat ocasionalment en període nocturn serà retribuït addicionalment amb un plus de nocturnitat per hora nocturna efectivament treballada segons les taules annexes, independentment que aquesta es realitze en jornada laboral o festiva.  
Ambdues parts acorden que, en cada cas i moment, l'empresa pot decidir la compensació del temps empleat en el treball nocturn per descansos, segons el valor preu hora nocturna.  
  
Article 28. Plus lloc de treball  
Es meritarà quan així s'acordre mitjançant un pacte individual en virtut de les especials característiques del lloc assignat. No tindrà caràcter personal ni consolidable, per la qual cosa se suprimirà l'abonament quan desapareguen les condicions que van donar lloc a la meritació.  
  
Article 29. Plus plena disponibilitat  
Percebrà aquest plus aquell treballador o treballadora que, per haver-ho acordat així amb l'empresa o per la mateixa naturalesa del lloc de treball que ocupa, i mentre l'ocupe, siga una exigència d'aquest flexibilitzar l'horari de manera que puga modificar els temps de treball i descans d'aquest, atesos els cicles i les necessitats específiques del lloc o coordinant-los amb altres treballadors i treballadores que tenen la mateixa responsabilitat, sempre que quede garantida una correcta atenció als objectius del lloc.  
Aquest plus implica l'obligació de qui el percep a estar-hi localitzable i disposat per a cobrir qualsevol necessitat del servei durant les 24 hores del dia, dins o fora del seu torn.  
L'import s'establirà mitjançant un pacte entre l'empresa i el treballador o treballadora, i serà, com a mínim, de 497,72 euros/bruts anuals durant tota la vigència del conveni (per onze pagues) vinculat i corresponent als mesos que, si escau, efectivament l'empresa en faça ús de la disponibilitat.  
  
Article 30. Plus responsable d'equip  
S'abonarà al treballador o treballadora que, a més de realitzar les tasques pròpies, realitza també tasques de coordinació, distribució del treball, i indica com realitzar-les, confecciona els comunicats oportuns i comunica totes les anomalies i incidents que s'hi produïsquen al seu superior. Aquest plus serà com a mínim 377,17 euros/bruts anuals durant tota la vigència del conveni, que correspon als mesos que, si escau, efectivament l'empresa faça ús de la seua responsabilitat.  
En el cas de concórrer en un mateix treballador o treballadora les circumstàncies que donen dret a la meritació tant del plus de plena disponibilitat com del plus de responsable d'equip, el treballador o treballadora percebrà un únic import mínim de 612,43 euros/bruts anuals durant tota la vigència del conveni, distribuït en onze mensualitats, en concepte de responsable d'equip.  
  
Article 31. Plus de treball a la nit de Nadal i nit de Cap d'Any  
Percebrà un plus de 100 euros bruts tot el personal que preste serveis en els dies i durant totes les franges horàries que a continuació es ressenyen:   
- Entre les 24.00 hores del dia 24 de desembre i les 08.00 hores del dia 25 de desembre.  
- Entre les 24.00 hores del dia 31 de desembre i les 08.00 hores del dia 1 de gener.  
Aquells treballadors o treballadores que no completen tota la franja horària a què es fa referència, percebran la part proporcional del plus corresponent a les hores efectivament treballades dins d'aquella.  
  
Article 32. Complement de productivitat / activitat  
Mitjançant un acord individual, es pot pactar l'abonament d'una retribució variable, derivada del rendiment més gran o productivitat del treballador o treballadora, quan el servei prestat així ho aconselle (s'esmenten com a exemple i a títol no exhaustiu els treballs de lectura de comptadors, repartiment de paqueteria, campanyes promocionals, enquestes, enregistrament de dades i tasques de logística, etc.).  
  
Article 33. Complements de venciment superior al mes  
S'estableixen dues pagues extraordinàries d'import igual que es meriten semestralment.  
- Paga d'estiu: s'abonarà al mes de juny i abans del dia 25. Els conceptes que cal abonar són els següents: 30 dies de salari base, antiguitat (en el cas que es tinga reconegut aquest concepte), plus de vestuari i plus de transport. Es merita des de l'1 de gener fins al 30 de juny de cada any.  
- Paga de Nadal: s'abonarà al mes de desembre i abans del 25 d'aquest mes. Els conceptes que cal abonar són els mateixos que la paga de juliol. Es merita des de l'1 de juliol fins al 31 de desembre de cada any.  
Individualment, es pot pactar que l'abonament d'aquests pagaments extraordinaris siga prorratejat en dotze mensualitats.  
  
Article 34. Altres complements salarials  
Plus de transport  
S'abonarà segons les taules salarials annexes, i la quantia s'estableix en còmput anual per 14 mesos.  
Plus de vestuari  
S'abonarà segons les taules salarials annexes, i la quantia s'estableix en còmput anual per 14 mesos.  
  
Article 35. Bestretes  
El treballador o treballadora té dret a percebre bestretes a compte de la seua retribució total mensual (salari base més complements no variables) en què se sol·licita, és a dir, de la nòmina del mes, de fins al 90 % del meritat fins a la data de la sol·licitud, això sempre que ho faça mitjançant un escrit presentat a l'empresa abans del dia 10 de cada mes.  
  
  
  
CAPÍTOL VIII  
Seguretat i salut en el treball  
  
Article 36. Principis generals  
Les parts signatàries consideren essencial protegir la seguretat i la salut dels treballadors i treballadores davant dels riscos derivats del treball mitjançant l'establiment de polítiques de prevenció laboral eficaces i que siguen fruit del necessari consens entre ambdues parts.  
En conseqüència, i a la llum de l'establit en la Llei 31/1995, de 8 de novembre, de prevenció de riscos laborals, el Reglament dels serveis de prevenció aprovat pel Reial decret 39/1997, de 17 de gener, i altres disposicions de desplegament que els complementen, així com les que pogueren promulgar-se en substitució d'aquestes, consideren prioritari promoure la millora de les condicions de treball i continuar esforçant-se en la millora permanent dels nivells de formació i informació del personal quan això pot contribuir a l'elevació del nivell de protecció de la seguretat i la salut dels treballadors i treballadores.  
  
L'empresa realitzarà la prevenció dels riscos laborals mitjançant la integració de l'activitat preventiva en el sistema general de gestió de l'empresa, tant en el conjunt de les activitats com en tots els nivells jeràrquics d'aquesta, a través de la implantació i l'aplicació d'un pla de prevenció de riscos laborals, que inclourà l'estructura organitzativa, les responsabilitats, les funcions, les pràctiques, els procediments, els processos i els recursos necessaris per a realitzar l'acció de prevenció de riscos, i mitjançant l'adopció de totes les mesures que siguen necessàries per a la protecció de la seguretat i la salut dels treballadors i treballadores, tot desenvolupant una acció permanent de seguiment de l'activitat preventiva amb la finalitat de perfeccionar de manera contínua les activitats d'identificació, avaluació i control dels riscos i dels nivells de protecció existents, i disposarà el que és necessari per a l'adaptació de les mesures de prevenció a les modificacions que puguen experimentar les circumstàncies que incidisquen en la realització del treball.  
  
En el si de cada comité de seguretat i salut en el treball, que tenen les funcions i atribucions contingudes en la legislació esmentada, es dirimiran aquelles qüestions relatives a la seguretat i salut que puguen suscitar-se amb motiu de les activitats desenvolupades per l'empresa.  
  
A aquests efectes, la gestió preventiva ha d'incloure i concretar-se, de manera no exhaustiva, el Pla de prevenció de riscos laborals, les avaluacions de riscos, la informació, consulta i participació i formació dels treballadors i treballadores, l'actuació en casos d'emergència i de risc greu i imminent, la vigilància de la salut, la coordinació d'activitats en matèria preventiva amb empreses clients i proveïdores, i la constitució d'una organització dotada dels mitjans necessaris.  
  
  
Article 37. Avaluació dels riscos  
L'acció preventiva en l'empresa la planificarà l'empresari a partir de la preceptiva avaluació inicial de riscos que es realitzarà amb caràcter específic, tenint en compte la naturalesa de l'activitat, les característiques dels llocs de treball existents i dels treballadors i treballadores que els han d'exercir.  
Per a aquesta avaluació, l'empresa ha de tindre en compte la informació rebuda dels mateixos treballadors i treballadores afectats o els seus representants, i de l'empresa client per a la qual realitze el servei, amb la qual s'ha de coordinar, així com la normativa específica, si n'hi ha.  
L'avaluació i els resultats d'aquesta s'han de documentar, especialment respecte de cada lloc de treball l'avaluació del qual pose de manifest la necessitat de prendre alguna mesura preventiva. Aquesta documentació s'ha de facilitar als representants dels treballadors i als òrgans de prevenció que hi ha a l'empresa.  
Quan el resultat de l'avaluació és necessari, l'empresari ha de realitzar controls periòdics de les condicions de treball i de l'activitat dels treballadors i treballadores en la prestació dels serveis, amb la finalitat de detectar situacions potencialment perilloses.  
L'avaluació s'ha d'actualitzar quan canvien les condicions de treball i, en tot cas, s'ha de sotmetre a consideració i s'ha de revisar, si fóra necessari, quan apareguen indicis que les mesures de prevenció resulten insuficients o en ocasió dels danys per a la salut que s'hagen produït, amb una investigació prèvia sobre aquest tema, a fi de detectar les causes d'aquests fets.  
  
Article 38. Planificació de l'activitat preventiva  
A partir dels resultats de l'avaluació, l'empresa ha de realitzar la corresponent planificació preventiva, incloent-hi per a cada activitat preventiva el termini per a dur-la a terme, la designació de responsables i els recursos humans i materials necessaris per a l'execució, o ha d'adoptar les mesures correctores necessàries per a garantir-hi el nivell més gran de protecció de la seguretat i salut dels treballadors i treballadores, tot això juntament amb la representació d'aquells i dels òrgans de prevenció de l'empresa.  
  
Article 39. Informació i formació  
L'empresa queda obligada a facilitar al personal, abans que comence a exercir qualsevol lloc de treball, la formació i informació sobre els riscos i perills que en aquest treball el puguen afectar i sobre la forma, mètodes i processos que s'han d'observar per a previndre'ls o evitar-los, així com de les mesures d'emergència. S'ha d'informar, així mateix, als delegats de prevenció o, si no n'hi ha, als representants legals dels treballadors.  
Informació. L'empresa assumeix l'obligació d'informar, periòdicament, a tot el personal adscrit a aquest conveni sobre els riscos i perills del seu lloc de treball, fent-hi especial èmfasi en allò que està relacionat amb les conclusions obtingudes de l'avaluació de riscos laborals i el consegüent pla de prevenció d'aquells riscos.  
Els acords aconseguits entre l'empresa i els delegats o delegades de prevenció o en el si dels comités de seguretat i salut, s'han de publicar als taulers d'anuncis. Així mateix, aquestes representacions, conjuntament i de forma consensuada, poden tractar de la conveniència de celebrar alguna assemblea informativa per al personal de l'empresa en els supòsits que estimen necessaris.  
Formació. L'empresa ha de garantir la formació teòrica i pràctica dels treballadors i treballadores afectats, en els temes relacionats amb el servei, centrada específicament en el servei i el lloc de treball o funció de cada treballador o treballadora, i adaptar-la a l'evolució dels riscos i a l'aparició d'uns altres nous, i d'acord amb els factors específics de riscos concurrents en aquest, sobre la base de l'avaluació i planificació de riscos.  
En el compliment del deure legal de prevenció, la formació en matèria de prevenció de riscos laborals, que té caràcter d'obligatorietat, s'ha d'impartir, sempre que siga possible, dins de la jornada de treball o, si no n'hi ha, en unes altres hores que han de ser igualment retribuïdes.  
  
De la planificació de les accions formatives en aquesta matèria s'ha d'informar, amb caràcter previ a la realització d'aquestes, a la representació dels treballadors.  
  
Article 40. Vigilància de la salut  
De conformitat amb el que estableix l'article 22 de la Llei de prevenció de riscos laborals, l'empresa ha de garantir als treballadors i treballadores la vigilància periòdica del seu estat de salut, en funció dels riscos inherents al treball. Amb aquesta finalitat, l'empresa ha d'informar la representació dels treballadors dels protocols mèdics i de les proves exploratòries o mèdiques que incloguen els reconeixements mèdics que s'han d'aplicar, i que han de ser específics per a cada lloc de treball.  
Els reconeixements mèdics han de ser de caràcter voluntari i només es poden dur a terme quan el treballador en done el consentiment, sense detriment de la realització d'uns altres reconeixements, amb caràcter obligatori, i amb un informe previ dels representants dels treballadors, quan hi haja disposicions legals específiques, o quan aquests siguen necessaris per a avaluar els efectes de les condicions de treball sobre la salut dels treballadors i treballadores, o per a verificar si l'estat de salut del treballador o treballadora pot constituir un perill per a ell, per als altres treballadors i treballadores, o per a altres persones.  
La no-acceptació per part del treballador o treballadora de l'oferiment de reconeixement mèdic realitzat per l'empresa s'ha de formalitzar per escrit a l'efecte que en quede constància, i es pot revocar en qualsevol moment.  
L'oferiment periòdic del reconeixement mèdic es comunicarà als treballadors mitjançant la inclusió d'un text sobre aquest particular incorporat als rebuts de salaris. En cas que el treballador ometa qualsevol tipus de comunicació sobre l'acceptació o rebuig de l'oferiment, cal entendre que hi renuncia.  
Els reconeixements mèdics han d'incloure aquelles proves que causen les menors molèsties al treballador o treballadora, i adequades als riscos inherents al treball. Del resultat, se n'ha de lliurar una còpia a cada treballador o treballadora.  
La periodicitat dels reconeixements mèdics ha de ser d'acord amb els protocols mèdics del Servei de Prevenció sobre Vigilància de la Salut, tot tenint en compte el lloc de treball corresponent.  
  
Article 41. Coordinació d'activitats empresarials  
De conformitat amb el que estableix l'article 24 de la Llei de prevenció de riscos laborals, l'empresa Eulen, SA, quan preste els serveis en instal·lacions alienes (del client), es compromet a obtindre dels titulars d'aquestes instal·lacions, la informació i les instruccions adequades, en relació amb els riscos existents en aquests llocs de treball i amb les mesures de protecció i prevenció que hi corresponguen, així com sobre les mesures d'emergència que cal aplicar, a fi de traslladar-les als respectius treballadors i treballadores, així com a exigir-ne el compliment.  
En compliment d'aquestes obligacions, l'empresa Eulen, SA, amb una antelació suficient a l'inici de l'activitat laboral, demanarà de les empreses clients la informació i les instruccions adequades en relació amb els riscos dels llocs de treball.  
  
Article 42. Protecció de la maternitat per riscos derivats del treball i dels treballadors especialment sensibles a determinats riscos  
Les avaluacions de riscos han de comprendre la determinació de la naturalesa, el grau i la durada de l'exposició de les treballadores en situació d'embaràs o part recent a agents, o del treballador especialment sensible a determinats riscos, procediments o condicions de treball que puguen influir negativament en la salut de les treballadores, del fetus o de la lactància natural en qualsevol activitat susceptible de presentar un risc específic, i s'han d'adoptar, si escau, les mesures necessàries per a evitar l'exposició a aquest risc, a través d'una adaptació de les condicions o del temps de treball de la treballadora afectada.  
  
Quan les condicions d'un lloc de treball puguen influir negativament en la salut de la treballadora embarassada o del fetus, o del treballador especialment sensible a determinats riscos, mitjançant l'informe mèdic del Servei Nacional de la Salut que assistisca a la treballadora o al treballador, i quan així ho certifiquen els serveis mèdics de l'Institut Nacional de la Seguretat Social o de les mútues, la treballadora o el treballador ha d'exercir un lloc de treball o funció diferent amb el seu estat. El canvi de lloc o funció s'ha de dur a terme de conformitat amb els criteris que s'apliquen en el cas de mobilitat funcional i tindrà efectes fins al moment en què l'estat de la salut de la treballadora en permeta la reincorporació al seu lloc anterior.  
Aplicant àdhuc les regles assenyalades al paràgraf anterior, si no hi ha un lloc o una funció compatible, la treballadora o el treballador pot ser destinat a un lloc, tasques i/o funcions no corresponents al seu grup professional.  
Si aquest canvi de lloc no fóra possible tècnicament o organitzativament o no es puga de forma justificada, es pot declarar la situació de suspensió del contracte per risc durant l'embaràs, contemplada en l'article 45.1 de l'Estatut dels Treballadors, durant el temps que siga necessari per a la protecció de la seua seguretat o de la salut i mentre dure la impossibilitat de reincorporar-se al seu lloc o a un altre compatible amb el seu estat. Així mateix, aquestes condicions seran aplicables durant el període de lactància si les condicions de treball pogueren influir negativament en la salut de la dona o del fill i així ho certifique el facultatiu que assistisca la treballadora i també la mútua d'accidents, si és procedent.  
En allò no previst en els apartats anteriors, s'ha d'aplicar l'establit en la Llei de prevenció de riscos laborals, així com en les normes de desplegament i concordants.  
  
  
CAPÍTOL IX  
Prestacions socials  
  
Article 43. Complements en els supòsits d'incapacitat temporal  
L'empresa ha de complementar el subsidi que el treballador o la treballadora perceba de la Seguretat Social o de la mútua d'accidents de treball en els supòsits següents:  
1. En el supòsit d'accident laboral o malaltia professional, l'empresa ha de complementar, des del primer dia de la baixa, el subsidi que el treballador o treballadora perceben de la Seguretat Social o de la mútua d'accidents de treball fins al 100 % de la base mensual de cotització.  
  
Aquest complement únicament s'abonarà en un màxim de dos processos o períodes de baixa anuals.  
2. En el supòsit de malaltia comuna o accident no laboral, per una sola vegada a l'any, l'empresa abonarà el 50 % de la base de cotització per contingències comunes en els tres primers dies de la baixa, i sempre que s'hi produïsca hospitalització o intervenció quirúrgica.  
3. En aquests supòsits de malaltia comuna o accident no laboral, l'empresa complementarà, des del vint-i-uné dia de la baixa, el subsidi que el treballador o treballadora perceben de la Seguretat Social o de la mútua d'accidents de treball fins al 80 % de la base mensual de cotització.  
Aquest complement únicament s'abonarà durant la primera baixa de l'any i durant un màxim de 180 dies.  
  
Article 44. Assegurança d'accidents  
Ambdues parts acorden que l'empresa concertarà una pòlissa d'assegurança a favor dels seus treballadors i treballadores de la divisió de Serveis Auxiliars per una quantia de 25.000 euros, durant tota la vigència del conveni, en cas de mort o invalidesa permanent total, absoluta o gran invalidesa.  
  
  
CAPÍTOL X  
Conciliació de la vida familiar i professional  
  
Article 45. Excedència per cura de fills i familiars  
Els treballadors, homes o dones, tenen dret a sol·licitar i gaudir, fins i tot de forma fraccionada, un període d'excedència:  
a) Per a atendre la cura de cada fill, tant quan siga per naturalesa com per adopció, o en els supòsits d'acolliment, tant permanent com preadoptiu, comptador des de la data de naixement o, si escau, de la resolució judicial o administrativa, de durada no superior a tres anys.  
  
b) Per a atendre la cura d'un familiar, fins al segon grau de consanguinitat o afinitat, que per raons d'edat, accident o malaltia no es puguen valdre per si mateixos, de durada no superior a dos anys.  
  
No obstant això, si dos o més treballadors i/o treballadores de la mateixa empresa generen aquest dret pel mateix subjecte causant, l'empresari pot limitar-ne l'exercici simultani per raons justificades de funcionament de l'empresa. Quan un nou subjecte causant done dret a un nou període d'excedència, l'inici d'aquest donarà fi al que, si escau, estiga gaudint.  
El període en què el treballador o treballadora romanguen en situació d'excedència conformement a l'establit en aquest article serà computable a l'efecte d'antiguitat, i el treballador o treballadora tindrà dret a l'assistència a cursos de formació professional, i l'empresari el convocarà a la participació d'aquests cursos.  
Durant el primer any té dret a la reserva del seu lloc de treball. Transcorregut aquest termini, la reserva restarà referida a un lloc de treball del mateix grup professional.  
  
Article 46. Suspensió del contracte per maternitat  
La treballadora tindrà dret a la suspensió del seu contracte durant 16 setmanes ininterrompudes, ampliables en el supòsit de part múltiple, d'adopció o acolliment múltiples en dues setmanes més per cada fill a partir del segon, en els supòsits següents:  
a) Part. El període de suspensió es distribuirà a opció de la interessada sempre que 6 setmanes siguen immediatament posteriors al part.  
En cas de defunció de la mare, l'altre progenitor pot fer ús de la totalitat o, si escau, de la part que reste del període de suspensió, computat des de la data del part, i sense que es descompte d'aquest la part que la mare hi haguera pogut gaudir amb anterioritat al part.  
  
En el supòsit de defunció del fill, el període de suspensió no es reduirà, llevat que, una vegada finalitzades les sis setmanes de descans obligatori, la mare sol·licite reincorporar-se al seu lloc de treball.  
  
En el cas que tots dos progenitors treballen, la mare, sense perjudici de les sis setmanes immediatament posteriors al part de descans obligatori, en iniciar-se el període de descans per maternitat, pot optar perquè l'altre progenitor gaudisca d'una part determinada i ininterrompuda del període de descans posterior al part, siga de forma simultània o successiva amb el de la mare.  
b) Adopció o acolliment, des de, a elecció del treballador o treballadora, la resolució judicial per la qual es constitueix l'adopció, o la decisió administrativa o judicial d'acolliment, provisional o definitiu, sense que en cap cas un mateix menor puga donar dret a diversos períodes de suspensió.  
  
Article 47. Suspensió del contracte per paternitat  
En els supòsits de naixement de fill, adopció o acolliment, d'acord amb l'article 45.1.d de l'Estatut dels Treballadors, el treballador tindrà dret a la suspensió del contracte durant quatre setmanes ininterrompudes, ampliables en el supòsit de part, adopció o acolliment múltiples en dos dies més per cada fill a partir del segon. Aquesta suspensió és independent del gaudi compartit dels períodes de descans per maternitat regulats en l'article 48.4. del text legal a què es fa referència.  
  
En el supòsit de part, la suspensió correspon en exclusiva a l'altre progenitor.  
En els supòsits d'adopció o acolliment, aquest dret correspon només a un dels progenitors, a elecció dels interessats; no obstant això, quan el període de descans regulat en l'article 48.4 de l'Estatut dels Treballadors el gaudisca íntegrament un dels progenitors, el dret a la suspensió per paternitat únicament podrà exercir l'altre.  
  
El treballador que exercisca aquest dret ho pot fer durant el període comprés des de la finalització del permís per naixement de fill, previst legalment o convencionalment, o des de la resolució judicial per la qual es constitueix l'adopció o a partir de la decisió administrativa o judicial d'acolliment, fins que finalitze la suspensió del contracte regulada en l'article 48.4 o immediatament després de la finalització d'aquesta suspensió.  
La suspensió del contracte al fet a què es refereix aquest article es pot gaudir en règim de jornada completa o en règim de jornada parcial d'un mínim del 50 %, amb un acord previ entre l'empresari i el treballador, i d'acord amb el que es determine reglamentàriament.  
El treballador ha de comunicar l'exercici d'aquest dret amb una antelació d'almenys 15 dies naturals a la data d'inici del període de suspensió.  
  
Article 48. Absència, reducció o acumulació per lactància  
Les treballadores en situació de lactància d'un fill menor de nou mesos, per a facilitar aquesta, tenen dret a optar entre:  
a) Absentar-se una hora del treball, que pot dividir en dues fraccions.  
b) Reduir-ne la jornada en mitja hora.  
c) En el moment de la reincorporació del període de maternitat, la treballadora que manifeste la seua voluntat expressa, pot optar a gaudir un permís de set dies naturals a continuació de la baixa per maternitat, més tres dies hàbils, sense possibilitat d'acumulació als anteriors, a gaudir durant els primers 12 mesos de vida del fill a comptar des de la data del naixement d'aquest, i n'establirà el gaudi de mutu acord amb l'empresa.  
Aquest permís el pot gaudir, indistintament, la mare o el pare en cas que tots dos treballen. La concreció horària i determinació, si escau, del període de gaudi correspon al treballador o treballadora.  
  
  
Article 49. Reducció de jornada per a la cura de fills o familiars dependents  
Els treballadors i treballadores que es troben a la cura directa de:  
a) Un menor de 12 anys.  
b) Una persona amb discapacitat física, psíquica o sensorial, que no exercisca una activitat retribuïda.  
c) Un familiar, fins al segon grau de consanguinitat o afinitat, que, per raons d'edat, accident o malaltia, no es puga valdre per si mateix, i que no exercisca activitat retribuïda.  
Tenen dret a una reducció de la jornada entre almenys una huitena i amb un màxim de la meitat de la jornada, amb la disminució proporcional del salari.  
Aquesta reducció de jornada la pot gaudir, indistintament, el treballador o la treballadora. No obstant això, si dos o més treballadors o treballadores de la mateixa empresa generen aquest dret pel mateix subjecte causant, l'empresa pot limitar-ne l'exercici simultani per raons justificades de funcionament de l'empresa.  
La reducció de jornada s'ha de sol·licitar amb una antelació mínima de 15 dies al començament del gaudi.  
CAPÍTOL XI  
Disposicions diverses  
  
Article 50. Quota sindical  
A requeriment dels treballadors i treballadores afiliats als sindicats, l'empresa ha de descomptar en la nòmina mensual dels treballadors i treballadores l'import de la quota sindical corresponent. El treballador o la treballadora interessats en la realització d'aquesta operació ha de remetre un escrit a la direcció de l'empresa en què expresse amb claredat l'ordre de descompte, el sindicat a què pertany, la quantia de la quota, així com el número del compte corrent on s'ha de transferir la quantitat corresponent. L'empresa efectuarà les detraccions esmentades adés, excepte indicació en contra, durant períodes d'un any.  
  
La direcció de l'empresa ha de lliurar una còpia de les transferències i la relació nominal d'aquestes a la representació sindical corresponent.  
  
  
Article 51. Crèdit sindical  
Els delegats o membres dels comités d'empresa gaudeixen de les garanties que els reconeix l'Estatut dels Treballadors, i, entre altres, disposen del crèdit d'hores mensuals retribuïdes que la llei determina.  
  
El delegat sindical així reconegut, si escau, de conformitat amb el que estableix l'article 10.1 de la Llei orgànica de llibertat sindical, disposa del mateix crèdit d'hores sindicals que els representants dels treballadors de l'àmbit de representació a què pertanga.  
El crèdit sindical a què es té dret es pot acumular en còmput anual, sempre que siga comunicat a l'empresa en el primer trimestre de l'any o, si escau, durant el primer trimestre de mandat. El còmput de les hores ha de ser per anys naturals i, en cas d'eleccions que no coincidisquen amb l'any complet, ha de ser les que corresponguen proporcionalment des de la data de l'inici del mandat fins al 31 de desembre del primer dels anys, i l'últim, des de l'1 de gener, fins a la data de finalització d'aquest.  
Els delegats o membres de comité podran renunciar a tot o part del crèdit d'hores, a favor d'un altre o altres delegats o membres del comité, sense excedir del límit legal. Perquè això tinga efecte, la cessió d'hores ha de ser presentada per escrit, en la qual han de figurar els extrems següents: nom del cedent i del cessionari, nombre d'hores cedides i període pel qual s'efectua la cessió, que ha de ser per mesos complets, fins a un màxim d'un any, i sempre a compte a la utilització de les hores pel cessionari o cessionaris. Aquesta acumulació es realitzarà en còmput anual, sempre que siga comunicada a l'empresa dins del primer trimestre de l'any o, si escau, durant el primer trimestre, o bé a partir de tres mesos des de la signatura d'aquest conveni.  
  
La utilització ha de ser per jornades completes en els casos de comitès d'empresa de nou o més membres, excepte el torn de vesprada que, si no se sol·licita per jornada completa, ha de coincidir amb l'inici de la jornada i pel temps necessari.  
  
Article 52. Dret d'informació de la representació dels treballadors  
  
Les competències i garanties de la representació dels treballadors són les establides en els articles 64 i 68 de l'Estatut dels Treballadors, i en la Llei orgànica de llibertat sindical.  
En els supòsits en què es requerisca un informe del comité d'empresa, sense perjudici del que s'estableix en l'article 64.2 de l'Estatut dels Treballadors, aquest l'ha de lliurar a l'empresa en el termini màxim de 15 dies. El seu silenci s'ha de considerar com a positiu a la mesura proposada per l'empresa.  
  
Article 53. Peces de treball  
En matèria d'uniformitat i imatge cal ajustar-se al que disposen a cada moment les directrius marcades per l'empresa, en funció de la naturalesa del servei i de les necessitats dels clients.  
L'empresa ha de dotar cada treballador i/o treballadora de les peces que comprenga la uniformitat en cada cas, com a mínim una vegada per temporada i any, i s'han de reposar en el cas que es deterioren.  
  
  
Article 54. Drets dels treballadors i treballadores  
Els treballadors i treballadores tenen dret que se'ls done un treball efectiu d'acord amb el seu grup professional, amb les excepcions previstes en l'Estatut dels Treballadors; a la formació professional en el treball; a no ser discriminats per raons de sexe, estat civil, edat, condició social, idees religioses o polítiques, afiliació o no a un sindicat; a la seua integritat física i a una adequada política de seguretat; a la consideració deguda a la seua dignitat; a la percepció puntual de la remuneració pactada; a l'exercici individual de les accions derivades del seu contracte, i a qualsevol altres drets recollits en l'Estatut dels Treballadors i en la legislació específica vigent.  
  
Article 55. Deures dels treballadors i treballadores  
Els treballadors i treballadores tenen com a deures bàsics:  
a) Complir amb les obligacions concretes del seu lloc de treball, de conformitat amb les regles de la bona fe i diligència, i estan obligats a realitzar el treball convingut sota la direcció dels encarregats en què l'empresa delegue, i a complir les ordres o instruccions impartides per aquells en l'exercici regular de les facultats de direcció que tenen i, en tot cas, les que conformen l'objecte per al qual han sigut contractats.  
  
b) Observar les mesures de seguretat i higiene de compliment general i les que s'adopten específiques a les condicions del lloc de treball a cobrir, i en particular les següents:  
- El treballador i la treballadora han d'utilitzar els útils, les eines, el vestuari, les màquines, els equips de transport, els mitjans i els equips de protecció i, d'una manera general, qualssevol altres mitjans amb què desenvolupen l'activitat o treball d'acord amb les instruccions rebudes de l'empresa, i n'ha de tindre mantenint-los en perfecte estat de conservació i neteja i ha de donar compte a l'empresa, a través del responsable d'equip, encarregat, coordinador o inspector que corresponga, de les faltes o defectes que hi puguen haver, perquè en prenga coneixement i possible esmena, amb la pretensió de mantindre la qualitat del servei.  
  
- El treballador i la treballadora tenen l'obligació de no posar fora de funcionament i utilitzar correctament els dispositius de seguretat existents o que s'instal·len en els mitjans relacionats amb la seua activitat o als llocs de treball en què aquesta tinga lloc; i d'informar immediatament el seu superior jeràrquic directe sobre qualsevol situació que, a parer seu, comporte, per motius raonables, un risc per a la seguretat i la salut dels treballadors i treballadores.  
L'incompliment pels treballadors i treballadores de les obligacions en matèria de prevenció de riscos a què es refereixen els apartats anteriors té la consideració d'incompliment laboral a efectes disciplinaris.  
  
c) No concórrer amb l'activitat de l'empresa.  
d) Contribuir a la millora de la productivitat.  
e) El caràcter confidencial de la prestació del servei fa especialment exigible que els treballadors i treballadores subjectes a aquest conveni col·lectiu mantinguen, amb especial rigor, els secrets relatius a l'explotació i negocis de l'empresa i aquells de les empreses on presten els seus serveis, i quan aquesta prestació de servei conculque qualsevol disposició legal, aquesta ha de ser posada en coneixement immediat de l'inspector o quadre d'empresa corresponent, el qual, si escau, tractarà el tema amb l'empresa amb total i absoluta reserva confidencial, excepte en el cas que la norma transgredida es trobe contemplada en el Codi Penal, en aquest cas, després de l'estudi convenient de la situació, es pot denunciar a les autoritats competents, a través de les vies reglamentàries.  
  
Article 56. Igualtat d'oportunitats i no-discriminació entre les persones  
Les parts afectades per aquest conveni, i en l'aplicació d'aquest, es comprometen a promoure el principi d'igualtat d'oportunitats i no-discriminació en les condicions laborals per raons de sexe, estat civil, edat, raça, nacionalitat, condició social, idees religioses o polítiques, afiliació o no a un sindicat, així com per raons de llengua, dins de l'Estat Espanyol, tot això de conformitat amb la legislació vigent i, especialment, en allò que regula la Llei orgànica 3/2007 d'igualtat efectiva entre dones i homes, i la resta de legislació de desplegament.  
  
Els drets establits en aquest conveni afecten per igual l'home i la dona, d'acord amb les disposicions vigents a cada moment. Cap clàusula d'aquest conveni pot ser interpretada en sentit discriminatori en els grups professionals, condicions de treball o remuneració entre treballadors d'un sexe i un altre.  
Aquest compromís comporta remoure els obstacles que puguen incidir en el no-compliment de la igualtat de condicions entre dones i homes, així com posar en marxa mesures d'acció positiva o altres necessàries per a corregir possibles situacions de discriminació, entre altres, les polítiques de contractació, ocupació, igualtat d'oportunitats i grups professionals.  
Fruit d'aquest compromís, les parts afectades per aquest conveni fan seu el Pla d'igualtat Eulen, SA, negociat i signat entre la direcció de l'empresa i els sindicats més representatius en aquesta empresa dins de l'àmbit nacional.  
A més de col·laborar i fer un seguiment del compliment de les mesures acordades en l'esmentat Pla d'igualtat i les que, si escau, s'hi puguen establir en el futur en el desplegament d'aquest pla, les parts afectades per aquest conveni, mitjançant la negociació col·lectiva, poden acordar i establir mesures addicionals o complementàries d'acció positiva per a afavorir l'accés de les dones a totes les professions. A aquest efecte, pot establir reserves i preferències en les condicions de contractació de manera que, en igualtat de condicions d'idoneïtat, tinguen preferència per a ser contractades les persones del sexe menys representat en el grup professional que es tracte. Així mateix, dins de l'àmbit esmentat, la negociació col·lectiva pot establir aquest tipus de mesures en les condicions de classificació professional, promoció i formació, de manera que, en igualtat de condicions d'idoneïtat, tinguen preferència les persones del sexe menys representat per a afavorir el seu accés en el grup professional o lloc de treball que es tracte.  
Amb la finalitat de complir el que s'ha disposat anteriorment, en el termini de tres mesos, es crearà la comissió d'igualtat que, de manera paritària, elaborarà, implantarà i avaluarà els objectius i les mesures esmentats. Les persones integrants d'aquesta comissió tenen justificada l'absència del lloc de treball durant el temps necessari per a exercir les funcions encomanades, amb càrrec al crèdit sindical que els corresponga legalment.  
  
Article 57. Prevenció i tractament de situacions d'assetjament moral i sexual  
Les parts signatàries reconeixen i defensen el dret de tota persona a rebre un tracte cortés, respectuós i digne. Tots els treballadors i treballadores tenen dret a un entorn lliure de conductes i comportaments d'assetjament sexual, abús psicològic, fustigació moral, intimidació o qualsevol altra que atempte contra la seua dignitat personal o supose la seua discriminació. Les persones amb responsabilitat de quadre d'empresa tenen l'obligació de garantir les condicions adequades de treball en el seu àmbit de responsabilitat.  
En conseqüència, de cap manera es tolerarà que les relacions laborals, professionals o contractuals establides pels empleats d'Eulen entre si es puguen utilitzar per a propiciar situacions que atempten contra la seua dignitat i la seua integritat física i moral.  
Per això, l'empresa, juntament amb els representants dels treballadors, es comprometen a treballar a fi d'implantar polítiques (valors, normes i responsabilitats definides en tots els àmbits de l'organització) que garantisquen i mantinguen entorns laborals lliures d'assetjament, on es respecte la dignitat del treballador i de la treballadora, i es facilite el desenvolupament de les persones fent conéixer els procediments creats per a previndre, controlar i sancionar tot tipus d'actuacions que s'hi produïsquen, relatius a la protecció de la dignitat de la dona i de l'home en el treball.  
Tots els treballadors i treballadores tenen la responsabilitat d'ajudar a crear un entorn laboral on es respecte la dignitat de tots. Per part seua, els quadres de l'empresa han de garantir que no es produïsquen aquestes conductes en els serveis sota la seua responsabilitat.  
  
I. ASSETJAMENT SEXUAL  
S'entén per assetjament sexual tota aquella conducta consistent en paraules, gestos, actituds o actes concrets, desenvolupada dins de l'àmbit laboral, que es dirigisca a una altra persona amb la intenció d'aconseguir una resposta de naturalesa sexual no desitjada per la víctima.  
El caràcter laboral es presumeix en produir-se dins de l'àmbit de l'organització de l'empresa, així com quan la conducta es posa en relació amb les condicions d'ocupació, formació o promoció en el treball.  
L'acció exercida per l'assetjador ha de ser indesitjada i rebutjada per qui la pateix. Ha d'haver-hi absència de reciprocitat per part de qui rep l'acció.  
  
II. ASSETJAMENT MORAL  
S'entén per assetjament moral tota conducta, pràctica o comportament, realitzada de manera sistemàtica o recurrent en el si d'una relació de treball, que supose directament o indirectament un menyspreu o atemptat contra la dignitat del treballador o de la treballadora, al qual s'intenta sotmetre emocionalment i psicològicament de forma violenta o hostil, i que persegueix anul·lar-ne la capacitat, promoció professional o la permanència al lloc de treball, i que afecta negativament l'entorn laboral.  
  
III. PROCEDIMENT D'ACTUACIÓ  
1. Amb la finalitat d'assegurar que els treballadors i treballadores de l'empresa no siguen víctimes d'assetjament, el grup Eulen ha creat un procediment de denúncia, d'investigació i de solució (de conciliació i sancionadora), amb la finalitat d'afrontar aquest tipus de problemes, Qualsevol expedient sobre assetjament que siga incoat per aquest procediment serà tractat amb la serietat del cas, de forma ràpida, confidencial i imparcial.  
2. El procediment faculta a tots els empleats d'aquesta empresa per a denunciar qualsevol acte d'assetjament al lloc de treball. La denúncia ha de contindre la descripció dels incidents i ha de ser dirigida a un membre del departament de recursos humans de l'empresa. El procediment establit i la legislació vigent asseguren que els empleats que denuncien, o són testimonis, no patiran represàlies.  
3. De conformitat amb aquest procediment aprovat, s'imposaran sancions a aquells treballadors i/o treballadores respecte dels quals resten acreditats comportaments que evidencien que assetgen, importunen, molesten o intimiden un altre treballador o treballadora; així mateix, s'exigiran les responsabilitats corresponents als directius o quadres de l'empresa que, a gratcient, no complisquen amb la seua obligació de mantindre els llocs de treball lliures de tota forma d'assetjament.  
  
  
CAPÍTOL XII  
Premis, faltes i sancions  
  
Article 58. Premis  
Amb la finalitat de compensar la conducta, el rendiment, la laboriositat o similar, l'empresa pot atorgar, amb una comunicació prèvia als representants dels treballadors, que a aquest efecte seran oïts, algun dels premis que s'enuncien tot seguit:  
a) Menció pública.  
b) Gratificació voluntària de 36 a 210 euros per una sola vegada.  
c) Augment de vacances: de fins a dos dies.  
d) Cancel·lació de notes desfavorables.  
  
Article 59. Faltes  
Tenen la consideració de falta els incompliments de les obligacions laborals del treballador o treballadora atribuïbles a aquest a causa de la seua comissió voluntària o com a resultat de la seua conducta negligent. Les faltes es graduen atesa la seua voluntarietat, importància i transcendència per a l'activitat normal de l'empresa en lleus, greus i molt greus. Els treballadors i treballadores poden ser sancionats per la direcció de l'empresa d'acord amb la graduació de les faltes i sancions que s'estableixen a continuació.  
  
Article 60. Faltes lleus  
1. D'una a tres faltes de puntualitat en l'assistència al treball durant el període d'un mes, inferior a 15 minuts, sense que hi haja causes justificades.  
2. L'abandonament injustificat del lloc de treball o dels serveis, sense un avís previ o autorització, de fins a 10 minuts. Al marge de la durada, si com a conseqüència de l'abandonament s'origina un perjudici de consideració a l'empresa o fora causa directa d'accident dels companys de treball, es considera falta greu o molt greu segons allò que s'ha fixat en els apartats següents respecte de la infracció de normes de seguretat i salut laboral. Per a la qualificació del perjudici cal atendre, entre altres criteris, el tenor de la queixa del client, els danys concrets ocasionats o potencials, etcètera.  
3. No comunicar a l'empresa els canvis de domicili i telèfon de localització i/o circumstàncies personals que puguen afectar la relació i les obligacions amb l'empresa en el termini de cinc dies després d'haver-los efectuats.  
4. L'aspecte descurat i la falta de condícia i neteja personal, de l'uniforme, roba o equips, això de manera ocasional, quan siga de tal índole que puga afectar el procés productiu i la imatge de l'empresa.  
5. La falta de respecte i consideració en matèria lleu a subordinats, companys, quadre de l'empresa o altri qualsevol estant de servei, l'emprament durant el servei de paraules indecoroses o malsonants, així com no atendre el públic o els usuaris dels serveis amb la correcció i les diligències degudes. Si l'anterior revesteix gravetat o la falta fóra greu en extrem, s'ha de reputar greu o molt greu.  
6. Els errors o demores inexplicables i les distraccions en la realització del treball o el descuit imprudent en la conservació dels gèneres o del material de treball, sempre que no provoque un dany greu o molt greu a l'empresa, en aquest cas es consideren una falta d'aquella naturalesa.  
7. No avisar el seu cap immediat dels defectes del material o de la necessitat d'aquest per al bon desenvolupament del treball.  
8. L'incompliment de la prohibició de fumar establida en la Llei 26/2005 o normativa que la substituïsca.  
9. La mera desobediència als superiors en qualsevol matèria que siga pròpia del servei o la inobservança d'algun xicotet aspecte de les ordres de servei o lloc impartides pels quadres de l'empresa intermedis d'Eulen, SA, tot això en matèria lleu. Si es tracta d'un aspecte de certa importància o implica una vulneració manifesta de la disciplina o que d'aquesta es derive un perjudici per a l'empresa, es pot considerar com a falta greu o molt greu.  
10. Atés que gran part dels serveis prestats pel personal afectat per aquest conveni es presten a llocs de treball la titularitat del qual no correspon a Eulen, SA, les parts pacten que es considera greu, de manera específica, el compliment d'instruccions en matèria d'execució del servei que siguen impartides per personal alié a Eulen, SA, i tenen la consideració de molt greus les iniciatives que en matèria laboral (gaudi de permisos retribuïts, vacances, etc.) siguen adoptades sense coneixement dels quadres de l'empresa intermedis d'Eulen, SA, ja siga per pròpia iniciativa del treballador o treballadora infractor o bé en compliment de directrius impartides per personal alié a l'empresa que subscriu.  
  
11. L'incompliment de les obligacions previstes en l'article 29 de la Llei 31/1995, de 8 de novembre, de prevenció de riscos laborals, i normativa de desenvolupament, així com en les disposicions d'aquest conveni col·lectiu referides a obligacions dels treballadors i treballadores en matèria de seguretat i salut, sempre que la seua inobservança no comporte risc greu per als seus companys/es de treball o terceres persones.  
12. Les discussions amb els companys de treball a les dependències de l'empresa o durant la jornada laboral, sempre que no siga en presència de públic.  
13. Qualsevol altre incompliment que supose una infracció lleu dels deures laborals del treballador i de la treballadora, consignats en aquest conveni col·lectiu i en les normes que li són aplicables.  
  
Article 61. Faltes greus  
1. La falta injustificada de puntualitat en l'assistència al treball o l'acumulació de diverses que no hagen sigut prèviament sancionades, quan el temps de retard acumulat excedisca de 15 minuts en un mes.  
  
2. No portar totes o alguna de les peces que componen la uniformitat obligatòria definida per l'empresa.  
3. L'abandonament injustificat del lloc de treball o del servei, sense un avís previ o autorització, per més de 10 minuts i fins a 120 en una mateixa jornada. Si es causen perjudicis molt greus, la falta es considera molt greu.  
4. Absència al treball sense l'autorització deguda o causa justificada de fins a 2 dies en el període de 30 dies. És molt greu si l'absència causa un perjudici molt greu.  
5. L'assistència al treball en estat d'embriaguesa o sota els efectes de drogues o estupefaents.  
6. Justificació absència. No notificar a Eulen, SA, o al responsable del servei, amb caràcter previ o, si escau, dins de les 24 hores següents, la inassistència al treball, llevat que es prove la impossibilitat d'haver-ho pogut fer.  
7. Justificació absència. No remetre a l'empresa el comunicat de baixa o, si escau, els comunicats de confirmació per incapacitat temporal en el termini màxim de 3 dies comptador des de la data de l'expedició; així com el comunicat d'alta en el termini de les 24 hores següents.  
8. Simular o suplantar mitjançant qualsevol forma la presència, o el canvi de servei o torn no autoritzat prèviament per l'empresa, d'un altre treballador o treballadora en l'empresa a l'efecte del compliment de les obligacions laborals.  
9. Utilitzar els mitjans de comunicació de l'empresa o del client per a usos diferents per als quals estan habilitats, fins i tot l'ús indegut d'internet i del correu electrònic, les descàrregues il·legals, o utilitzar per a ús propi articles o estris de l'empresa, o traure'ls de les instal·lacions o dependències de l'empresa (pròpia o del client), llevat que hi haja una autorització. Així mateix, es considera falta greu la utilització de telèfons mòbils particulars durant la jornada laboral, en contra de les instruccions de l'empresa.  
10. Facilitar la clau d'accés individual a una altra persona, simular la identitat d'un altre utilitzant la seua clau i la creació de còpies de fitxers sense l'autorització de l'empresa.  
11. L'ocupació de temps de treball, materials, etcètera, en qüestions alienes al treball o en benefici propi.  
12. La utilització indeguda o inadequada de materials, útils o mitjans o anàlegs, la negligència, imprudència o descuit greus en el treball, quan provoquen al servei o l'empresa un dany de la mateixa entitat o la negligència greu en la conservació de materials o màquines, quan el treballador o treballadora tinga a càrrec seu aquesta conservació.  
13. No advertir, immediatament als seus caps, de qualsevol anomalia, avaria o accident que observe en les instal·lacions, maquinària o locals, així com amagar o falsejar aquesta informació.  
14. No reflectir les incidències ocorregudes al servei en el comunicat d'incidències corresponent i no emplenar-lo, en aquells serveis on és obligatori emplenar-lo.  
15. Entremetre's en assumptes propis del client, el seu personal o visites.  
16. No atendre durant el període de disponibilitat el telèfon mòbil o qualsevol altre dispositiu de comunicació de l'empresa assignat o portar-lo desconnectat o no avisar immediatament l'empresa que està avariat, això sense perjudici del que estableix el punt 21 de l'article següent.  
  
17. La no assistència als cursos en matèria de seguretat laboral proposats per l'empresa.  
18. L'incompliment d'obligacions dels treballadors i treballadores en matèria de prevenció de riscos, establides en l'article 29 de la Llei 31/1995, de 8 novembre, de prevenció de riscos laborals, i en particular de les establides per l'empresa o el client quan d'aquest incompliment es puga derivar o es derive un risc greu per a la seguretat i salut del mateix treballador o treballadora, o de tercers, o origine danys greus a l'empresa.  
19. La reiteració o reincidència en la comissió de faltes lleus, encara que siga de diferent naturalesa, en un període de tres mesos, tot i haver-hi intervingut sanció.  
20. El no lliurament, o el retard en aquest lliurament, de fons de l'empresa o del client a l'empresa de transport de fons en aquells serveis en què es gestione el cobrament per compte del client, incomplint així el procediment establit.  
21. Qualsevol altre incompliment que supose una infracció greu dels deures laborals del treballador o treballadora, consignats en aquest conveni col·lectiu i en les normes vigents.  
  
Article 62. Faltes molt greus  
1. Més de 10 faltes injustificades de puntualitat en l'assistència al treball, superiors a cinc minuts, comeses en un període de tres mesos o de 20 durant sis mesos.  
2. L'abandonament del treball en llocs de responsabilitat, independentment del temps d'abandonament.  
3. Absència. La falta injustificada al treball de més de dos dies en el període de 180 dies.  
4. La negativa expressa o tàcita reiterada a justificar una o més inassistències.  
5. La continuada i habitual falta de condícia i neteja de tal índole que puga afectar el procés productiu i la imatge de l'empresa.  
6. Realitzar treballs per compte d'altri o propi estant en situació d'incapacitat temporal, així com prolongar aquesta situació indegudament.  
7. La simulació de malaltia o accident, així com l'al·legació de motius falsos per a l'obtenció de permisos i llicències.  
8. Fer desaparéixer, inutilitzar, destrossar o causar desperfectes en els materials, eines, màquines, aparells, útils, instal·lacions, edificis, vehicles, o fins i tot documents de l'empresa.  
9. Trobar-se en estat d'embriaguesa o sota l'efecte del consum de drogues o estupefaents de forma reiterada durant el compliment del treball amb repercussió en aquest treball.  
10. Fumar en llocs perillosos o inflamables.  
11. La falsedat, transgressió de la bona fe contractual, el frau, l'acceptació de recompenses o favors de qualsevol índole, la deslleialtat o l'abús de confiança en les gestions encomanades i el furt o robatori tant a l'empresa com a companys de treball o a tercers amb motiu o ocasió de servei.  
12. Els actes desenvolupats al centre de treball o fora d'aquest durant la realització del servei o durant la jornada de treball, que són constitutius d'il·lícit penal.  
13. Competència deslleial. Entaular amb una altra persona negociacions per a prestar, el treballador o treballadora, o un tercer, siga pel seu compte o per compte d'altri, un servei d'igual o similar activitat de l'empresa.  
14. Els maltractaments de paraula o obra, la falta de respecte i consideració als superiors i/o subordinats, als companys de treball, als clients i al públic en general.  
15. Falta notòria de respecte o consideració al públic.  
16. Tota conducta, en l'àmbit laboral, que atempte greument al respecte a la intimitat i dignitat mitjançant l'ofensa, verbal o física, de caràcter sexual o assetjament moral. si la conducta a què es fa referència és duta a terme prevalent-se d'una posició jeràrquica, suposa una circumstància agreujant d'aquella.  
17. La participació en baralles o discussions estant de servei o fora d'aquest servei, en aquest últim cas per motius de treball.  
18. La violació del secret de correspondència o documents reservats de l'empresa o del client, o revelar a elements estranys a aquesta, dades de reserva obligada o altres documents del personal, de clients o de la mateixa empresa. Fer conéixer a tercers no autoritzats expressament de circumstàncies que puguen afectar la intimitat de les persones o la correcta prestació del servei. L'obtenció, apropiació o similar de documents que directament o indirectament tinguen a veure amb el servei, així com la realització, obtenció o ús de fotocòpies d'aquests documents sense l'autorització prèvia i expressa de l'empresa.  
19. L'incompliment d'obligacions dels treballadors i treballadores en matèria de prevenció de riscos establides en l'article 29 de la Llei 31/1995, de 8 novembre, de prevenció de riscos laborals, i en particular de les normes de seguretat i salut establides per l'empresa o el client, quan d'aquest incompliment es puga derivar o derive un risc molt greu per a si o per a tercers, o origine danys molt greus a l'empresa.  
  
En concret, es considera falta molt greu no utilitzar, o fer-ho indegudament, els equips de protecció individual subministrats per l'empresa o utilitzar equips no autoritzats per l'empresa, així com no observar els procediments de protecció definits degudament.  
20. La negativa a passar revisions mèdiques obligatòries en els termes de l'article 22 de la Llei de prevenció de riscos laborals i la resta de normativa concordant, així com en els termes del que estableix l'article 39 d'aquest conveni col·lectiu. S'hi inclou la no-col·laboració sobre aquest tema.  
21. Disminució voluntària i continuada del rendiment. S'hi inclou el no atendre durant el període de disponibilitat el telèfon mòbil o qualsevol altre dispositiu de comunicació de l'empresa assignat o portar-lo desconnectat o no avisar immediatament l'empresa que està avariat, això quan el que s'ha dit anteriorment ocórrega en més d'una ocasió dins del període de 60 dies hàbils de la utilització o quan les conseqüències que se'n deriven siguen de gravetat.  
22. Dedicar-se a jocs i distraccions durant la jornada. Dormir durant la jornada de treball.  
23. Demanar, exigir o acceptar remuneració o un altre benefici del client o d'una altra persona, fet aquest relacionat amb el treball.  
24. La negligència o desídia en el subministrament, elaboració o manipulació d'aliments. No comunicar el mal estat apreciable dels aliments.  
25. La indisciplina o desobediència als superiors en el treball en matèria greu o molt greu, o la desobediència continuada o persistent i la reiteració o reincidència en ambdues.  
26. Permetre l'accés a un lloc a personal no autoritzat.  
27. No complir les obligacions derivades de l'ús del vehicle de l'empresa.  
28. Qualsevol altre incompliment que supose una infracció molt greu de les obligacions laborals del treballador o treballadora consignades en aquest conveni col·lectiu i en les normes que li són aplicables.  
29. La reiteració o reincidència en falta greu, encara que siga de naturalesa diferent, sempre que es cometa dins dels sis mesos següents d'haver-se'n produït la primera.  
  
Article 63. Sancions  
a) Per faltes lleus: amonestació verbal o escrita.  
b) Per faltes greus: suspensió d'ocupació i sou d'1 a 15 dies.  
c) Per faltes molt greus: suspensió d'ocupació i sou de 16 a 60 dies o acomiadament.  
  
CAPÍTOL XIII  
Diversos  
  
Article 64. Solució extrajudicial de conflictes  
La solució dels conflictes que afecten els treballadors i l'empresa inclosos en l'àmbit d'aplicació d'aquest conveni col·lectiu s'efectuarà de conformitat amb els procediments regulats en el V Acord de Solució Extrajudicial de Conflictes Laborals de la Comunitat Valenciana o acord que puga substituir-lo.  
Totes les discrepàncies que es produïsquen en la interpretació o aplicació d'aquest conveni col·lectiu que no hagen pogut ser resoltes en el si de la comissió paritària, s'han de solucionar, amb caràcter previ a una demanda judicial, d'acord amb els procediments regulats en el V Acord de Solució Extrajudicial de Conflictes Laborals de la Comunitat Valenciana o acord que puga substituir-lo.  
  
Article 65. Procediment d'inaplicació  
Durant la vigència d'aquest conveni i de conformitat amb l'article 85.3, apartat c, de l'Estatut dels Treballadors, sobre continguts mínims obligatoris en els convenis col·lectius, s'estableixen els procediments recollits en l'article 82.3 de l'Estatut dels Treballadors per a solucionar les discrepàncies per a la no-aplicació de les condicions de treball adaptant els procediments regulats en el V Acord de Solució Extrajudicial de Conflictes Laborals de la Comunitat Valenciana o acord que puga substituir-lo.  
  
DISPOSICIONS ADDICIONALS  
  
Primera  
Aquest conveni no és aplicable a aquelles activitats lligades a serveis que no estiguen recollits en l'àmbit funcional d'aquest ni a totes aquelles que per les peculiaritats que tenen pogueren tindre una regulació convencional sectorial pròpia, a les quals s'ha d'aplicar el conveni sectorial que els correspon.  
  
Segona  
Si durant la vigència prevista per a aquest conveni se signa un conveni col·lectiu nacional d'empresa, que regula específicament les activitats descrites en l'àmbit funcional d'aquest conveni, s'ha d'aplicar aquell íntegrament i s'han de respectar, en tot cas, les condicions econòmiques més beneficioses pactades ací, si en el còmput anual foren superiors a les establides en el conveni.  
Si durant la vigència prevista per a aquest conveni se signa un conveni col·lectiu sectorial d'àmbit nacional o autonòmic, que regule específicament les activitats descrites en l'àmbit funcional d'aquest conveni, s'ha d'aplicar aquell en totes les matèries, i s'han de respectar, en tot cas, les condicions econòmiques més beneficioses pactades ací.  
  
DISPOSICIONS TRANSITÒRIES  
  
Primera  
Les millores salarials establides mitjançant una disposició legal de rang superior a aquest conveni han de restar absorbides o compensades si superen els salaris establits en aquest, considerats en el còmput global i anual.  
  
Segona  
La nova classificació professional (descripció i denominació de grups professionals) de l'article 10 afecta les contractacions que es realitzen a partir de la signatura d'aquest conveni.  
Els treballadors o treballadores que estiguen assignats al grup d'iniciació professional d'acord amb la classificació professional de l'article 10, en la redacció que en fa el conveni col·lectiu 2012-2014, se'ls ha d'aplicar el període de permanència en aquest grup professional en els termes d'aquell i, si escau, en el que contempla la disposició transitòria segona del text convencional a què es fa referència.  
  
I en prova de conformitat, ambdues parts el signen en cinc exemplars de 40 fulls.  
  
Paterna, 12 de febrer de 2018